On Holy Week - ܕܚܲܡܫܵܒܿܫܲܒܵܐ ܕܦܸܨܚܵܐ
author: Narsai
created: Second half of the fifth century CE
source date: 1905
language: syr
availability: Creative Commons — Attribution 4.0 International — CC BY 4.0 https://creativecommons.org/licenses/by/4.0/ [This electronic edition is designed for open access reuse. The Syriac base text is in the public domain. The TEI XML edition is copyrighted by James E. Walters and is released under a Creative Commons Attribution 4.0 International Public License (CC BY 4.0).] [The HTML page is copyrighted by Vanderbilt University and released under a under a Creative Commons Attribution 4.0 International Pu (http://creativecommons.org/licenses/by/4.0/)

ܕܚܲܡܫܵܒܿܫܲܒܵܐ ܕܦܸܨܚܵܐ

ܡܐܡܪܐ ܬܫܥܣܝܪܝܐ
ܘܡܸܬܼܐ̱ܡܲܪ ܕܚܲܡܫܵܒܿܫܲܒܵܐ ܕܦܸܨܚܵܐ
ܥܘܼܢܵܝܵܐ
ܡܒܲܛܸܠ ܩܪ̈ܵܒܹܐ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ: ܒܲܛܸܠ ܡܸܢܲܢ
:ܩܪ̈ܵܒܼܵܘܗܝ ܕܲܢܟܼܝܼܠܵܐ: ܐܲܚܲܝ̈

:ܓܲܢ̄ܒܵܪܵܐ ܢܦ݂ܲܩ ܠܲܩܪܵܒܼܵܐ
ܕܢܲܦܢܹܐ ܫܒܼܝܼܬܹܗ ܡ̣ܢ ܒܝܼܫܵܐ.
:ܘܲܠܒܸ݂ܫ ܙܲܝܢܵܐ ܒܸܣܪܵܢܵܐ
ܕܢܸܬܼܟܲܬܲܫ ܥܲܡ ܪܘܼܚܵܢܵܐ ܀
:ܐܲܬܼܠܹܝܛܵܐ ܙܲܝܸܢ ܢܲܦܫܹܗ
ܠܬܲܟܼܬܿܘܼܫܵܐ ܕܥܲܡ ܚܲܣܝܼܢܵܐ.
:ܘܣܵܡ̣ ܫܘܼܠܛܵܢܹܗ ܥܲܠ ܟܲܬܼܦܹܗ
ܕܲܢܚܵܘܸܐ ܚܹܝܠ ܪܲܒܿܘܼܬܹܗ ܀
:ܒܪܹܫܵܗ̇ ܕܓܼܵܓܼܘܼܠܬܵܐ ܦܲܬܼܚܹܗ
ܠܒܹܝܬܼ ܐܵܓܼܘܿܢܵܐ ܬܲܟܼܬܿܘܼܫܹܗ.
:ܕܡܲܠܲܐܟܹ̈ܐ ܘܐ̄ܢܵܫܵܐ ܢܸܗܘܘܿܢ
ܚܲܙܵܝܹ̈ܐ ܠܐܲܬܼܠܹܝܛܘܼܬܹܗ ܀
:ܒܥܸܠܕܿܒܼܵܒܼܵܐ ܚܙ̣ܵܐ ܘܐܸܬܼܡܲܪܡܲܪ
ܕܐܲܬܼܠܹܝܛܵܐ ܢܚܸ݂ܬܼ ܠܐܵܓܼܘܿܢܵܐ.
:ܘܲܒܼܙܲܝܢܵܐ ܕܡܹܐܟܲܠܩܲܪܨܵܐ
ܥܲܬܸܿܕܼ ܢܲܦܫܹܗ ܠܘܵܬܼ ܩܸܛܠܵܐ ܀
:ܒܐܸܣܟܹܿܝܡ ܙܲܝܢܵܐ ܐܸܬܼܚܲܙܲܩ
ܡ̇ܪܘܿܕܼܵܐ ܒܚܲܕܼ ܨܸܢ̈ܥܵܬܼܵܐ.
:ܕܠܝܼ ܚܝܵܒܼܝܼܢ ܡ̇ܝ̈ܘܿܬܹܐ
ܥܲܒܼܕܘܼܬܼܵܐ ܐܲܝܟ ܕܲܠܡܵܪܵܐ ܀
:ܒܢܝܼܫܵܐ ܕܢܸܟܼܠܹܗ ܚܵܐܲ݁ܪ ܗ̄ܘ̣ܵܐ
ܐܲܬܼܠܹܝܛܵܐ ܕܙܲܕܿܝܼܩܘܼܬܼܵܐ.
:ܟܲܕܼ ܐܵܡܲ݁ܪ ܗ̄ܘ̣ܵܐ ܕܗܵܐ ܐܵܬܹ̇ܐ
ܐܲܪܟܿܘܿܢܵܐ ܕܢܹܐܡܲܪ ܕܝܼܢܵܐ ܀
:ܗܵܫܵܐ ܗ̄ܘ̣ ܠܲܡ ܕܝܼܢܵܐ ܪܲܒܵܐ
ܕܕܼܵܐܹ̇ܢ ܥܲܡܝܼ ܐܵܟܹ̇ܿܠܩܲܪܨܵܐ.
:ܘܐܲܝܟ ܟܠܢܵܫ ܬܵܒܲܥ̇ ܒܐܝܼ̈ܕܲܝ
ܥܝܵܪܬܵܐ ܕܡ̇ܘܬܵܐ ܘܕܲܚܛܝܼܬܼܵܐ ܀
ܐܲܪܟܿܘܿܢܵܐ ܕܥܵܠܡܵܐ ܐܲܙܥܸܩ:
ܒܲܒܼ̈ܢܵܬܼ ܩܵܠܹ̈̄ܐ ܕܠܘܼܚܵܡܵܐ.
:ܟܲܕܼ ܣܵܒܲ݁ܪ ܗ̄ܘ̣ܵܐ ܕܡܲܪܗܸܒܼ ܠܹܗ
ܠܒܲܪ ܐܵܕܼܵܡ ܒܲܕܼܡܘܼܬܼ ܐܵܕܼܵܡ ܀
:ܠܵܐ ܝܵ̇ܕܼܥܲܬܿ ܕܠܝܼ ܗ̄ܘ̣ ܡܲܫܠܲܡ
ܥܵܠܡܵܐ ܟܠܹܗ ܘܫܘܼܠܛܵܢܹܗ.
:ܠܵܐ ܡܦܵܣܲܬܿ ܒܵܗ̇ ܒܓܲܢ̄ܒܵܪܘܼܬܼܝ
ܕܫܲܥܒܸܿܕܬܹܗ ܠܟܼܠܹܗ ܓܸܢܣܵܟ ܀
:ܘܠܝܼ ܦܵܠ̇ܚܝܼܬܿܘܿܢ ܥܲܒܼܕܿܘܼܬܼܵܐ
ܡ̣ܢ ܫܘܼܪܵܝܵܐ ܠܫܘܼܠܵܡܵܐ.
:ܠܵܐ ܫܡܝܼܥ ܠܵܟ ܥܲܠ ܬܲܟܼܬܿܘܼܫܵܐ
ܕܥܸܒܼ̇ܕܹܿܬܼ ܒܲܥܕܹܢ ܥܲܡ ܐܵܕܸܿܡ ܀
:ܐܲܝܟܲܢ ܚܸܣܢܹ̇ܬܼ ܘܲܙܟܹܝ̇ܬܹܗ
ܠܨܲܠܡܵܐ ܚܲܝܵܐ ܕܒܼܵܪܘܿܝܵܐ.
:ܒܩܵܠܹ̈ܐ ܕܲܡܠܹܝܢ ܣܲܡ ܡ̇ܘܬܵܐ
ܡܕܲܚܸܠ ܗ̄ܘ̣ܵܐ ܠܹܗ ܠܐܲܬܼܠܹܝܛܵܐ ܀
:ܘܠܵܐ ܝܵ̇ܕܲܥ ܗ̄ܘ̣ܵܐ ܕܡܲܗܸܠ ܒܹܗ
ܟܲܕܼ ܓܵܚܹ̇ܟ ܥܲܠ ܨܸܢ̈ܥܵܬܹܗ.
:ܒܥܸܠܲܬܼ ܡ̇ܘܬܵܐ ܣܵܒܲܪ ܗ̄ܘ̣ܵܐ
ܕܙܵܟܹ̇ܐ ܠܹܗ ܐܲܝܟ ܕܲܠܟܼܠܢܵܫ ܀
:ܘܠܵܐ ܝܵ̇ܕܲܥ ܗ̄ܘ̣ܵܐ ܕܲܒܼܡܵܘܬܹܿܗ
ܡܲܥܕܹܿܐ ܫܒܼܝܼܬܼܵܐ ܡ̣ܢ ܐܝܼܕܼܵܘ̈ܗܝ.
:ܓ̣ܡܲܪ ܨܸܻܒܼܝܵܢܹܗ ܡܲܪܵܚܵܐ
ܘܐܲܢܝܼܚ ܢܲܦܫܹܗ ܒܝܲܕܼ ܡ̇ܘܬܵܐ ܀
:ܘܲܗ̣ܦܲܟ ܡܝܼܬܼܵܐ ܕܥܲܠ ܩܲܝܣܵܐ
ܘܣܲܚܦܹܗ ܘܒܲܛܸܠ ܫܘܼܠܛܵܢܹܗ.
:ܡ̣ܝܼܬܼ ܡ̇ܝܘܿܬܼܵܐ ܒܲܟܼܝܵܢܹܗ
ܘܢܲܚܡܹܗ ܚܲܝܠܵܐ ܕܥܵܡܲ݁ܪ ܒܹܗ ܀
:ܘܲܒܼܙܵܟܼܘܼܬܼܵܐ ܕܢܘܼܚܵܡܹܗ
ܐܲܦܢܝܼ ܫܒܼܝܼܬܼܵܐ ܡ̣ܢ ܒܝܼܫܵܐ.
:ܫܠ݂ܲܚ ܘܲܫܕܼ݂ܵܗ̇ ܠܡܵܝܘܿܬܼܘܼܬܼܵܐ
ܘܐܸܬܼܥܲܠܝܼ ܠܥܸܠ ܡ̣ܢ ܚܲܫܹ̈ܐ ܀
:ܘܬܲܠܚܹܗ ܠܐܸܫܛܵܪ ܚܲܝܵܒܹ̈ܐ
ܘܒܲܕܼܡܹܗ ܫܲܝܸܢ ܠܪ̈ܲܓܝܼܙܹܐ.
:ܘܐܸܣܲܪ݂ ܐܸܢܘܿܢ ܠܲܡܠܝܼܠܹ̈ܐ
ܒܚܘܼܒܵܐ ܕܲܠܘܵܬܼ ܒܵܪܘܿܝܵܐ ܀
:ܗܘ̤ܵܐ ܡ̇ܘܬܹܿܗ ܥܸܠܲܬܼ ܚܲܝܹ̈ܐ
ܠܡܵܝ̈ܘܿܬܹܐ ܘܠܵܐ ܡ̇ܝܘܿܬܹ̈ܐ.
:ܘܲܩܢ̣ܵܘ ܣܲܒܼܪܵܐ ܘܚܘܼܕܵܬܼܵܐ
ܡܠܝܼܠܹ̈ܐ ܘܚܲܪ̈ܫܹܐ ܫܲܘܝܵܐܝܼܬܼ ܀
:ܕܥܸܟ ܘܐܸܬܿܛܲܠܲܩ ܫܘܼܠܛܵܢܹܗ
ܕܡ̇ܪܘܿܕܼܵܐ ܕܫܲܥܒܸܿܕ ܐ̄ܢܵܫܵܐ.
:ܘܫܲܪܝܼ ܡܲܝܠܸܠ ܟܲܕܼ ܩܵܥܹ̇ܐ
ܕܡ̇ܐ ܠܲܢ ܘܠܵܟ ܒܲܪ ܕܵܘܝܼܕܼ ܀
:ܙܲܩ̣ܬܿܘܼܗܝ ܒܩܵܠܹ̈ܐ ܡ̣ܢ ܟܠܕܿܘܼܟ
ܕܟܼܵܪ̈ܘܿܙܹܐ ܕܡܸܠܲܝ̈ ܪܘܼܚܵܐ.
:ܟܲܕܼ ܪܵܕܹܦܝܼܢ ܠܹܗ ܠܲܢܟܼܝܼܠܵܐ
ܕܠܵܐ ܢܸܕܼܠܘܿܚ ܫܲܝܢܵܐ ܕܐ̄ܢܵܫܵܐ ܀
:ܓܠ̣ܵܘ ܠܹܗ ܒܵܕܼܩܲܝ̈ ܟܲܣ̈ܝܵܬܼܵܐ
ܠܡܵܪܘܿܕܼܵܐ ܥܲܠ ܫܘܼܢܵܩܹܗ.
:ܘܐܲܦܸܠܘ ܒܐܸܕܼܢܵܘ̈ܗܝ ܣܲܒܲܪ̈ܵܬܼܵܐ
ܕܠܵܐ ܕܵܥܟܵܐ ܫܲܠܹܗܒܼܝܼܬܹܗ ܀
:ܘܕܲܚ̣ܙܵܐ ܕܲܒܼܛܸܠ ܫܘܼܠܛܵܢܹܗ
ܘܲܡܛܲܝܲܒܼ ܠܹܗ ܫܘܼܢܵܩܵܐ.
:ܐܸܬܼܡܲܪܡܲܪ ܘܲܦܩ݂ܲܪ ܘܲܫܢ̣ܵܐ
ܘܲܗܘ̤ܵܐ ܟܠܹܗ ܕܲܠܩܘܼܒܼܠܵܐ ܀
:ܚܙ̣ܵܐ ܕܐܸܬܼܦܲܪܣܝܼ ܨܸܢ̈ܥܵܬܹܗ
ܒܢܘܼܗܪܵܐ ܕܕܸܢܚܹܗ ܕܲܡܫܝܼܚܵܐ.
:ܘܫܲܪܝܼ ܕܢܓܼܡܸܕܼ ܓܲܠܝܵܐܝܼܬܼ
ܘܢܸܚܛܘܿܦ ܠܹܗ ܫܡܵܐ ܝܲܩܝܼܪܵܐ ܀
:ܒܲܡܫܝܼܚܵܐ ܡܲܠܲܐܟ ܢܘܼܗܪܵܐ
ܡܟܲܢܹܐ ܢܲܦܫܹܗ ܡܲܪܵܚܵܐ.
:ܘܩܵܪܹ̇ܐ ܠܓܼܵܡ̇ܪ̈ܲܝ ܨܸܒܼܝܵܢܹܗ
ܡܲܠܲܐܟܹ̈ܐ ܕܙܲܕܿܝܼܩܘܼܬܼܵܐ ܀
:ܫܡ݂ܲܥ ܕܲܥܬܼܝܼܕܼܵܐ ܡܹܐܬܼܝܼܬܹܗ
ܕܲܡܫܝܼܚܵܐ ܒܫܘܼܠܵܡ ܙܲܒܼܢܹ̈ܐ.
:ܘܲܫܪܝܼ ܕܢܲܛܥܹܐ ܙܹܐܦܵܢܵܐ
ܒܫܸܡ ܓܸܠܝܵܢܹܗ ܕܲܡܫܝܼܚܵܐ ܀
:ܡ̣ܢ ܙܲܒܼܢܵܐ ܪܡܸܐ ܠܹܗ ܗܸܪܓܵܐ
ܘܬܼܵܥܹ̇ܫ ܒܵܗ̇ ܒܡܲܪܝܼܪܘܼܬܹܗ.
:ܘܝܵܩ̇ܕܵܐ ܪܸܓܿܬܹܗ ܠܲܝܟ ܢܘܼܪܵܐ
ܕܢܲܝܬܸܿܐ ܠܓܸܠܝܵܐ ܨܸܒܼܝܵܢܹܗ ܀
:ܪܸܡܙܵܐ ܕܚܲܝܠܹܗ ܕܒܼܵܪܘܿܝܵܐ
ܬܵܟܹ̇ܣ ܠܵܗ̇ ܠܡܲܪܝܼܪܘܼܬܹܗ.
:ܥܕܲܡ̇ܐ ܕܫܵܒܹ̇ܠ ܫܘܼܠܵܡܵܐ
ܙܲܒܼܢܵܐ ܕܲܦܣܝܼܩ ܒܚܲܪܥܬܹܗ ܀
:ܝܵ̇ܕܲܥ ܕܲܟܼܡܵܐ ܡܸܬܼܒܲܥܝܵܐ
ܕܲܢܩܵܘܹܐ ܡܸܬܼܚܵܐ ܕܙܲܒܼܢܹ̈ܐ.
:ܘܫܵܩܹ̇ܠ ܠܹܗ ܠܪܸܡܙܵܐ ܕܐܲܚܝܼܕܼ
ܘܗܵܝܕܿܝܹܢ ܕܵܢܲܚ̇ ܥܵܘ̇ܠܵܐ ܀
:ܒܫܘܼܠܵܡ ܙܲܒܼܢܹ̈ܐ ܡܲܪܫܸܠ ܠܹܗ
ܕܲܢܚܵܘܸܐ ܡܲܪܝܼܪܘܼܬܹܗ.
:ܘܣܵܥܹ̇ܐ ܘܣܵܠܹ̇ܩ ܡܲܪܵܚܵܐ
ܠܪܵܘܡ̇ܐ ܕܲܫܡܹܗ ܕܲܡܫܝܼܚܵܐ ܀
:ܒܟܼܠ ܡܸܕܸܿܡ ܒܹܗ ܡܸܬܿܕܲܡܸܐ
ܒܐܸܣܟܹܿܟܵܐ ܘܠܵܘ ܒܲܫܪܵܪܵܐ.
:ܟܲܕܼ ܣܵܥܲ݁ܪ ܚܲܝܠܹ̈ܐ ܒܕܼܘܼܡܝܹܗ
ܒܦܲܢܛܵܣܝܼܵܐ ܕܠܵܐ ܓܘܼܫܡܵܐ ܀
:ܠܵܐ ܥܵܒܹ̇ܕܼ ܠܵܗ̇ ܠܡܹܐܬܼܝܼܬܹܗ
ܡ̇ܪܘܿܕܼܵܐ ܪܘܼܚܵܢܵܐܝܼܬܼ.
:ܒܝܼܕ ܒܲܪܢܵܫܵܐ ܓܵܡܲ݁ܪ ܠܵܗ̇
ܠܛܘܼܥܝܲܝ ܕܝܼܠܹܗ ܒܐܲܒܿܝܼܕܹ̈ܐ ܀
:ܒܛܲܟܼܣܵܐ ܕܕܹܢܚܹܗ ܕܲܡܫܝܼܚܵܐ
ܡܸܬܿܬܿܕܲܡܹܐ ܐܵܟܹ̇ܿܠ ܩܲܪܨܵܐ.
:ܟܕܼ ܓܵܒܼ̇ܐ ܠܹܗ ܒܲܪܢܵܫܵܐ
ܘܓܼܵܡܲ݁ܪ ܒܹܗ ܡܘܼܠܵܝ ܪܘܼܫܥܹܗ ܀
:ܒܲܕܼܡܘܼܬܼ ܡܸܠܬܼܵܐ ܕܡ̣ܢ ܐܲܒܼܵܐ
ܡܕܲܡܸܐ ܢܲܦܫܹܗ ܡܵܪܘܿܕܼܵܐ.
:ܕܐܸܬܿܬܲܚܬܿܝ ܒܝܲܕܼ ܨܸܒܼܝܵܢܹܗ
ܠܲܥܡܘܼܪܝܵܐ ܕܲܒܼܐ̄ܢܵܫܘܼܬܿܢ ܀
:ܒܗܵܝ̇ ܪܲܒܿܘܼܬܼܵܐ ܡܸܬܿܕܲܡܸܐ
:ܕܓܸܡܪܲܬ̤ ܚܲܝܹ̈ܐ ܕܦܘܼܪܩܵܢܲܢ
:ܘܠܵܒܹ̇ܫ ܐܵܦ ܗܘ̤ ܒܲܪܢܵܫܵܐ
ܘܨܵܐܹܕ ܒܹܗ ܐ̄ܢܵܫܵܐ ܠܡܵܘܬܵܐ ܀
:ܚܲܕܼ ܒܲܪܢܵܫܵܐ ܓܵܒܹ̇ܐ ܠܹܗ
ܡܸܢܹܗ ܕܓܸܢܣܵܐ ܕܡ̇ܝܘܿܬܹ̈ܗ.
:ܘܡܲܠܒܸܿܫ ܠܹܗ ܪܘܼܚܵܐ ܕܫܘܼܩܪܵܐ
ܘܣܵܥܲ݁ܪ ܒܹܗ ܚܲܝܠܹ̈ܐ ܕܛܘܼܥܝܲܝ ܀
:ܡܲܫܩܸܐ ܠܹܗ ܟܵܣܵܐ ܕܡܸܪܬܹܗ
ܘܡܲܪܘܸܐ ܠܹܗ ܒܬܸܛܪܵܐ ܕܪܘܼܓܼܙܹܗ.
:ܘܕܼܵܠܲܚ̇ ܒܵܗ̇ ܒܡܲܪܝܼܪܘܼܬܹܗ
ܠܲܫ̈ܦܲܝܵܐ ܕܢܸܬܿܕܲܡܿܘܿܢ ܒܹܗ ܀
:ܟܠܹܗ ܨܸܒܼܝܵܢܹܗ ܓܵܡܲ̈ܪ
ܡܲܪܵܚܵܐ ܒܗܵܘ̇ ܒܲܪܢܵܫܵܐ.
:ܟܲܕܼ ܓܵܢܹ̇ܒܼ ܒܹܗ ܐܝܼܩܵܪܵܐ
ܓܵܢܹ̇ܒܼ ܒܹܗ ܐܝܼܩܵܪܵܐ:
ܕܪܲܒܿܘܼܬܼ ܫܘܼܒܼܚܹܗ ܕܲܡܫܝܼܚܵܐ ܀
:ܡܫܲܕܲܪ ܩܕܼܵܡ̇ܘܗܝ ܐܝܼ̈ܙܓܲܕܹܿܐ
ܐܲܠܦܹ̈ܐ ܕܕܲܝܘܹ̈ܐ ܠܟܼܠ ܦܸܢ̈ܝܵܢ.
:ܟܲܕܼ ܫܵܓܼ̇ܫܝܼܢ ܠܵܗ̇ ܠܲܒܼܪܝܼܬܼܵܐ
ܒܛܸܒܹ̈ܐ ܕܚܝܼܠܹ̈ܐ ܕܡܹܐܬܼܝܼܬܹܗ ܀
:ܫܸܡܠܹ̈ܐ ܕܲܡܠܹܝܢ ܣܘܼܪ̈ܕܹܐ
ܙܵܪܥܝܼܢ ܒܐܸܕܢܹ̈ܐ ܕܟܼܠ ܥܲܡܡܝܼ̈ܢ.
:ܟܲܕܼ ܫܵܒܲܩܝܼܢ ܦܘܼܠܚܵܢܲܝ̈ܗܘܿܢ
ܘܢܵܦ̇ܩܝܼܢ ܚܵܙܹ̇ܝܢ ܠܲܢܟܼܝܼܠܵܐ ܀
:ܓܘܼܢܚܹ̈ܐ ܘܛܸܒܹ̈ܐ ܡܲܪܝܼܪܹ̈ܐ
ܪܵܗ̇ܛܝܼܢ ܒܵܗ̇ ܒܐܲܪܥܵܐ ܟܠܵܗ̇.
:ܕܗܵܐ ܕܢܲܚ̣ ܡܸܟܹܿܝܠ ܣܘܼܟܵܝܵܐ
ܦܘܿܩܘ ܩܲܒܸܿܠܘ ܡܲܠܟܵܐ ܕܐܵܬܹ̇ܐ ܀
:ܚܲܝܠܵܐ ܕܫܹܐܕܹ̈ܐ ܫܵܓܹ̇ܫ ܠܵܗ̇
ܠܥܵܡܲܪܬܵܐ ܥܲܠ ܝܲܬܵܒܹ̈ܝܗ̇.
:ܟܲܕܼ ܟܵܢ̇ܫܝܼܢ ܡ̣ܢ ܟܠܦܸܢ̈ܝܵܢ
ܠܲܚܙܵܬܹܗ ܕܩܵܛܹ̇ܠ ܐ̄ܢܵܫܵܐ ܀
:ܚܸܙܘܹ̈ܐ ܕܚܝܼܠܹ̈ܐ ܡܸܬܼܚܵܘܹܝܢ
ܠܕܲܡܝܼܪܹ̈ܐ ܒܠܲܝ̈ܠܵܘܵܬܼܵܐ.
:ܘܲܒܼܥܝܼܪܘܼܬܼܵܐ ܕܐܝܼܡܵܡܹ̈ܐ
ܛܸܒܹ̈ܐ ܕܫܵܓܼ̇ܫܝܼܢ ܪܸ̈ܥܝܵܢܹܐ ܀
:ܩܛܝܼܪܵܐ ܕܕܲܝܘܹ̈ܐ ܢܵܓܹ̇ܕܼ ܠܵܗ̇
ܠܐ̄ܢܵܫܘܼܬܼܵܐ ܨܹܝܕ ܙܹܐܦܵܢܵܐ.
:ܟܲܕܼ ܨܵܝ̇ܒܿܝܼܢ ܟܸܢܫܝܼ̈ܢ ܟܸܢܫܝܼ̈ܢ
ܠܣܸܓܼܕܲܬܼ ܥܵܘ̣ܠܹܗ ܕܡ̇ܪܘܿܕܼܵܐ ܀
:ܒܐܲܠܦܹ̈ܐ ܕܫܹܐܕܹ̈ܐ ܡܸܙܕܲܝܲܚ
ܗܵܘ̇ ܡܵܐܢܵܐ ܕܟܼܠܵܗ̇ ܛܘܼܥܝܲܝ.
:ܟܲܕܼ ܩܵܥܹ̇ܝܢ ܠܹܗ ܡ̇ܪ̈ܘܿܕܹܐ
ܫܠܵܡ ܡܲܠܟܵܐ ܩܥܹܐ ܫܘܼܠܛܵܢܵܐ ܀
:ܡܲܦܪܲܚ ܢܲܦܫܹܗ ܥܲܠ ܐܵܐܲܪ
ܟܲܕܼ ܡܸܙܕܲܝܲܚ ܒܲܥܢܵܢܹ̈ܐ.
:ܘܡܸܬܼܚܵܘܸܐ ܠܥܹܝܢ ܚܲܙܵܝܹ̈ܐ
ܒܪܘܼܚ ܫܘܼܩܪܵܐ ܐܲܝܟ ܦܵܪܘܿܚܵܐ ܀
:ܡܩܲܕܿܫܝܼܢ ܠܹܗ ܫܹܐܕܹ̈ܐ ܛܲܡ̈ܐܹܐ
ܠܗ̇ܘ̇ ܛܲܡܐܵܐ ܐܲܝܟ ܙܲܟܵܝܵܐ.
:ܟܲܕܼ ܓܵܕܼ̇ܠܝܼܢ ܠܹܗ ܩܘܼܠܵܣܹ̈ܐ
ܠܡܲܪܵܚܵܐ ܐܲܝܟ ܙܲܟܵܝܵܐ ܀
:ܦܵܬܲ݁ܚ ܦܘܼܡܹܗ ܘܲܡܡܲܠܸܠ
ܒܢܵܬܼ̈ ܩܵܠܹ̈ܐ ܕܡܲܠ̈ܝܵܢ ܫܲܝܢܵܐ.
:ܟܲܕܼ ܢܵܓܹ̇ܕܼ ܠܵܗ̇ ܠܐ̄ܢܵܫܘܼܬܼܵܐ
ܒܐܸܣܟܹܿܝܡ ܚܘܼܒܵܐ ܘܐܵܘܝܘܼܬܼܵܐ ܀
:ܒܫܘܼܘܕܵܝܹ̈ܐ ܕܫܘܼܩܪܵܐ ܢܵܓܹ̇ܕܼ
ܠܟܼܠ ܬܸܓܼܡܝܼ̈ܢ ܒܵܬܲܪ ܡܸܠܵܘ̈ܗܝ.
:ܟܲܕܼ ܡܸܫܬܵܘܕܹܿܐ ܢܘܼܚܵܡܵܐ
ܘܲܩܝܵܡܬܵܐ ܠܦܲܕܼܪܹ̈ܐ ܕܲܫܟܸܒܼܘ ܀
:ܡܢܲܚܸܡ ܡܝܼ̈ܬܹܐ ܕܠܵܐ ܓܘܼܫܡܵܐ
ܒܛܸܠܵܢ̈ܝܵܬܼܵܐ ܘܕܸܡ̈ܘܵܬܼܵܐ.
:ܘܡܲܩܢܹܐ ܗܲܠܟܼܵܬܼܵܐ ܠܲܚܓܼܝܼܪܹ̈ܐ
ܟܲܕܼ ܠܵܐ ܕܵܪܟܿܝܼܢ ܥܲܠ ܐܲܪܥܵܐ ܀
:ܟܲܕܼܒܼܵܐܝܼܬܼ ܡܸܣܬܲܥܪ݁ܵܢ
ܐܵܬܼ̈ܘܵܬܼܵܐ ܕܲܓܵܠܵܬܼ̈ܐ.
:ܘܲܒܼܪܘܼܚܵܐ ܕܛܘܼܥܝܲܝ ܡܲܛܥܹܐ
ܙܹܐܦܵܢܵܐ ܒܒܲܪ ܐܲܒܼܕܵܢܵܐ ܀
:ܘܡܲܣܓܸܿܐ ܡܪܲܟܸܿܒܼ ܟܠ ܦܘܼܪ̈ܣܝܼܢ
ܕܢܲܣܓܸܿܐ ܢܲܛܥܹܐ ܟܠ ܬܸܓܼܡܝܼ̈ܢ.
ܡܥܲܡܸܩ ܛܵܡܲ݁ܪ ܟܠ ܦܲܚܝܼ̈ܢ.
ܕܢܲܣܓܸܿܐ ܘܲܢܨܘܼܪ ܟܠ ܡܘܼܫ̈ܚܵܢ ܀
:ܫܵܪܹ݁ܐ ܫܘܼܠܛܵܢ ܕܲܝܵܢܹ̈ܐ
:ܕܫܘܼܠܛܵܢܹܗ ܕܝܼܠܹܗ ܢܲܡܠܸܟ ܡܒܲܛܸܠ ܡܲܠ̈ܟܹܿܐ ܘܬܼܵܓܲܝ̈ܗܘܿܢ
ܕܠܹܗ ܢܸܩܪܘܿܢ ܡܲܠܟܵܐ ܒܲܠܚܘܿܕܼ ܀
:ܡܲܥܒܲܪ ܫܸܩܠܹ̈ܐ ܘܫܘܼܥܒܵܕܼܵܐ
ܘܲܟܼܣܸܦ ܪܹܫܵܐ ܘܡܲܕܲܐܬܼܵܐ.
:ܕܡ̇ܐ ܕܐܲܓܼܗܝܼܘ ܡ̣ܢ ܫܘܼܥܒܵܕܼܵܐ
ܢܸܬܼܐܲܡܢܘܼܢ ܨܹܝܕ ܦܘܼܠܚܵܢܹܐ ܀
ܡܲܟܼܪܸܙ ܫܲܝܢܵܐ ܘܐܵܘܝܘܼܬܼܵܐ:
ܐܲܝܟ ܡܲܠܟܵܐ ܪܵܚܹ̇ܡ ܫܲܝܢܵܐ.
:ܕܲܒܼܥܸܠܲܬܼ ܫܲܝܢܵܐ ܢܸܚܒܿܘܿܫ
ܟܠ ܬܸܓܼܡܝܼ̈ܢ ܒܲܡܨܲܝܼ̈ܕܼܵܬܹܗ ܀
:ܚܵܙ̇ܩܝܼܢ ܩܕܼܵܡ̇ܘܗܝ ܐܝܼ̈ܙܓܲܕܹܿܐ
ܕܲܢܛܲܝܒܼܘܼܢ ܠܹܗ ܐܵܘܵܢܹ̈ܐ.
:ܘܡ̣ܢ ܐܲܬܼܪܵܐ ܠܐܲܬܼܪܵܐ ܡܫܲܢܸܐ
ܒܲܕܼܡܘܼܬܼ ܡܲܠܟܵܐ ܘܫܘܼܠܛܵܢܹܐ ܀
:ܒܫܸܡ ܐܲܠܵܗܵܐ ܡܸܬܼܟܲܢܸܐ
ܡܵܪܘܿܕܼܵܐ ܡ̣ܢ ܫܲܡܵܫܵܘ̈ܗܝ.
:ܟܲܕܼ ܥܵܐܹ̇ܠ ܠܗܲܝܟܲܠ ܩܘܼܕܼܫܵܐ
ܘܣܵܓܼ̇ܕܿܝܼܢ ܠܹܗ ܐܲܝܟ ܕܲܠܡܵܪܵܐ ܀
:ܐܲܝܟ ܒܵܪܘܿܝܵܐ ܡܸܬܼܝܲܩܲܪ
ܡܲܪܵܚܵܐ ܡ̣ܢ ܛܵܠܘܿܡܹ̈ܐ.
:ܕܲܡܫܝܼܚܵܐ ܩܵܪܹ݁ܐ ܢܲܦܫܹܗ
ܙܹܐܦܵܢܵܐ ܡ̇ܐܢܵܐ ܕܫܘܼܩܪܵܐ܀
:ܒܗܲܝܟܲܠ ܚܘܼܣܵܝܵܐ ܝܵܬܹ̇ܒܼ
ܗܵܘ̇ ܛܲܡܐܵܐ ܪܵܚܹ̇ܡ ܥܵܘ̣ܠܵܐ.
:ܘܲܡܩܲܒܸܿܠ ܣܸܓܼܕܲܬܼ ܥܵܘ̣ܠܵܐ
ܡ̣ܢ ܥܲܛܠܹ̈ܐ ܥܵܘ̇ܠܵܐܝܼܬܼ ܀
:ܐ̄ܢܵܐ ܐ̄ܢܵܐ ܡܫܝܼܚܵܐ ܕܡܸܣܬܲܟܸܿܐ
ܗܵܕܹܐ ܡܲܟܼܪܸܙ ܛܵܠܘܿܡ̇ܐ.
:ܢܸܫܠܘܿܢ ܡܸܟܸܿܝܠ ܘܲܢܦܘܼܫܘܼܢ
ܐ̄ܪ̈ܙܹܐ ܘܛܘܼܦܣܹ̈ܐ ܘܦܸܠ̈ܐܵܬܼܵܐ ܀
:ܡܒܲܛܸܠ ܘܬܸܫܡܸܫܬܵܐ
ܕܗܘ̤ ܢܸܫܬܲܡܲܫ ܒܲܠܚܘܿܕܼܵܘܗܝ.
:ܡܲܥܒܲܪ ܡܸܠܲܬܼ ܝܘܼܠܦܵܢܵܐ
ܕܡܸܠܬܼܵܐ ܕܝܼܠܹܗ ܬܸܬܼܩܲܒܲܠ ܀
:ܡܫܲܬܸܿܩ ܩܵܠܹ̈ܐ ܩܲܕܿܝܼܫܹ̈ܐ
ܟܵܪ݁ܘܿܙܹܐ ܕܡܸܠܲܝ̈ ܪܘܼܚܵܐ.
:ܕܠܵܐ ܢܸܩܪܘܿܢ ܒܐܸܕܢܲܝ̈ ܥܲܡܵܐ
ܘܲܢܨܘܼܬܼܘܼܢ ܫܸܡܥܵܐ ܕܚܲܝܹ̈ܐ ܀
:ܥܠܲܝ ܠܲܡ ܒܲܕܼܿܩܘ ܟܵܪ̈ܘܿܙܹܐ
ܟܲܕܼ ܡܸܬܼܬܲܒܹܿܝܢ ܥܲܠ ܡܹܐܬܼܝܼܬܼܝ.
:ܫܒܼܘܿܩܘ ܡܲܚܙܝܼܬܼܵܐ ܕܦܸܠ̈ܐܵܬܼܵܐ
ܘܚܘܼܪܘ ܒܲܩܢܘܿܡ̇ܐ ܫܲܪܝܼܪܵܐ ܀
:ܟܵܠܹ̇ܐ ܥܡܵܕܼܵܐ ܕܲܒܼ̈ܡܲܝܵܐ
ܘܠܵܐ ܢܸܙܕܲܕܩܘܼܢ ܚܲܛܵܝܹ̈ܐ.
:ܘܦܵܬܲ݁ܚ ܢܸܒܼܥܵܐ ܕܣܲܢܝܘܼܬܹܗ
ܘܲܡܟܲܬܸܿܡ ܒܵܗ̇ ܠܲܕܼܟܲܝ̈ܵܐ ܀
:ܐ̄ܢܵܐ ܐ̄ܢܵܐ ܡܙܲܕܼܿܩ ܚܲܛܵܝܹ̈ܐ
ܘܫܵܒܹ̇ܩ ܥܵܘ̣ܠܵܐ ܘܲܚܛܝܼܬܼܵܐ.
:ܡܸܠܲܝ̈ ܝܵܗ̈ܒܵܢ ܚܘܼܣܵܝܵܐ
ܚܠܵܦ ܡܲܝܵ̈ܐ ܠܦܲܓܼܪܵܐ ܘܢܦܲܫܵܐ ܀
:ܡܒܲܛܸܠ ܦܵܬܼܘܿܪ ܚܘܼܣܵܝܵܐ
ܕܠܵܐ ܢܸܬܼܩܲܕܲܫ ܐܲܝܟ ܛܲܟܼܣܵܐ.
:ܟܲܕܼ ܡܲܟܼܪܸܙ ܒܐܸܕܢܲܝ̈ ܟܠܢܵܫ
ܒܘܛܵܠܹܗ ܕܐ̄ܪܵܙܵܐ ܚܲܝܵܐ ܀
:ܓܵܠܹ̇ܙ ܠܹܗ ܠܢܸܒܼܥܵܐ ܚܲܠܝܵܐ
ܡ̣ܢ ܣܸܦ̈ܘܵܬܼܵܐ ܕܫܵܬܼܘܿܝܵܘ̈ܗܝ.
:ܘܲܠܗܵܘ̇ ܐܘܼܟܼܠܵܐ ܪܘܼܚܵܢܵܐ
ܟܵܠܹ̇ܐ ܠܹܗ ܡ̣ܢ ܢܵܣܘܿܒܼܵܘ̈ܗܝ ܀
:ܩܵܥܹ̇ܐ ܒܚܘܼܬܼܪܵܐ ܡܲܪܵܚܵܐ
ܩܵܠܹ̈ܐ ܕܲܡܠܹܝܢ ܓܘܼܕܵܦܵܐ.
:ܕܐ̄ܢܵܐ ܐ̄ܢܵܐ ܫܪܵܪܵܐ ܘܦܘܼܫܵܩܵܐ
ܫܒܼܘܿܩܘ ܐ̄ܪ̈ܵܙܹܐ ܘܝܲܩܲܪܘ ܩܘܼܫܬܵܐ ܀
:ܐܘܿ ܠܓܼܘܼܢܚܵܐ ܡܲܪܝܼܪ ܛܸܒܹܿܗ
ܕܲܥܬܼܝܼܕ ܕܢܸܣܥܘܿܪ ܡ̇ܪܘܿܕܼܵܐ.
:ܕܐ̄ܪܵܙܵܐ ܕܝܼܠܹܗ ܩܵܪܹ̇ܐ ܠܹܗ
ܠܐ̄ܪܵܙܵܐ ܕܦܲܓܼܪܹܗ ܕܡܲܚܸܐ ܟܠ ܀
:ܐܸܒܼܠܵܐ ܡܸܟܹܿܝܠ ܢܸܬܼܟܲܒܼܢܘܼܢ
ܦܲܪ̈ܘܿܫܹܐ ܥܲܠ ܗܵܢ ܓܘܼܢܚܵܐ.
:ܘܒܼܵܚܪ̈ܲܝ ܙܹܐܦܵܐ ܡ̣ܢ ܩܘܼܫܬܵܐ
ܢܲܫܦܥܘܼܢ ܕܸܡܥܹ̈ܿܐ ܕܟܲܪܝܘܼܬܼܵܐ ܀
:ܪ̈ܵܚܡܲܝ ܗܸܪܓܵܐ ܘܝܘܼܠܦܵܢܵܐ
ܢܪܲܟܿܒܼܘܼܢ ܩܵܠܹ̈ܐ ܕܐܘܿܠ̈ܝܵܬܼܵܐ.
:ܕܲܡܒܲܛܸܠ ܠܹܗ ܙܹܐܦܵܢܵܐ
ܠܥܸܢܝܵܢܵܐ ܕܡܸܠܲܝ̈ ܪܘܼܚܵܐ ܀
:ܢܸܒܼܟܿܘܿܢ ܛܲܡ̈ܐܹܐ ܕܐܸܬܼܩܲܕܲܫܘ
ܒܲܣܚܵܬܼܵܐ ܕܡܲܥܡܘܿܕܼܝܼܬܼܵܐ.
:ܕܲܡܫܲܬܸܿܩ ܠܹܗ ܡ̇ܪܘܿܕܼܵܐ
ܠܡܵܘܿܠܵܕܼܵܐ ܪܘܼܚܵܢܝܵܐ ܀
:ܢܲܟܼܪܘܿܢ ܟܠܗܘܿܢ ܫܲܘܝܵܐܝܼܬܼ
ܫܵܘܬܵܦܹ̈ܐ ܕܐ̄ܪܵܙܵܐ ܚܲܝܵܐ.
:ܕܡܸܬܼܓܲܠܙܝܼܢ ܡ̣ܢ ܣܲܡ ܚܲܝܹ̈ܐ
ܒܢܲܝ̈ ܦܵܬܼܘܿܪܹܗ ܕܲܡܫܝܼܚܵܐ ܀
:ܒܢܲܚ̈ܬܹܿܐ ܕܐܸܒܼܠܵܐ ܢܸܬܼܟܲܣܘܿܢ
ܟܵܗܢܹ̈ܐ ܡܟܲܗܢܲܝ̈ ܒܹܝܬܼ ܩܘܼܕܼܫܵܐ.
:ܕܫܵܪܹ̇ܐ ܠܹܗ ܐܵܟܹ̇ܠܩܲܪܨܵܐ
ܠܩܵܢܘܿܢܵܐ ܕܛܘܼܟܵܣܲܝ̈ܗܘܿܢ ܀
:ܟܠ ܬܸܓܼܡܝܼ̈ܢ ܥܲܡ ܟܠ ܡܘܼܫ̈ܚܵܢ
ܢܙܲܡܪܘܼܢ ܩܵܠܹ̈ܐ ܕܚܸܢ̈ܓܼܵܬܼܵܐ.
:ܕܒܼܵܛ̇ܠܝܼܢ ܩܲܠܹ̈ܐ ܕܗܘܼܠܵܠܹ̈ܐ
ܘܠܵܐ ܡܸܙܕܲܡܪܝܼܢ ܒܹܝܬܼ ܩܘܼܕܼܫܵܐ ܀
:ܡܲܢ ܠܵܐ ܢܸܒܼܟܸܿܐ ܘܢܸܬܿܬܲܢܲܚ
ܥܲܠ ܗܵܢ ܓܘܼܢܚܵܐ ܡܲܪܝܼܪܵܐ.
:ܕܒܼܵܛ̇ܠܵܐ ܣܸܓܼܕܲܬܼ ܒܵܪܘܿܚܵܐ
ܘܡܸܬܼܩܲܪܒܼܵܐ ܠܐܵܟܹܿܠܩܲܪܨܵܐ ܀
:ܡܕܼܵܘܲܕ ܟܠܗܹܝܢ ܬܲܩ̈ܢܵܬܼܵܐ
ܡܲܪܵܚܵܐ ܒܝܘܿܡ ܓܸܠܝܵܢܹܗ.
:ܘܫܵܪܹ̇ܐ ܛܲܟܼܣܹ̈ܐ ܘܢܵܡܘܿܣܹ̈ܐ
ܕܛܘܼܥܝܲܝ ܕܝܼܠܹܗ ܬܸܬܼܝܲܩܲܪ ܀
:ܒܐܵܬܼ̈ܘܵܬܼܵܐ ܕܲܓܵܠܵܬܼ̈ܐ
ܢܵܓܹ̇ܕܼ ܨܹܐܕܼܵܘܗܝ ܠܲܦܫܝܼܛܹ̈ܐ.
:ܘܲܒܼܫܘܼܚܠܵܦܵܐ ܕܚܸܙ̈ܘܵܢܹ̈ܐ
ܡܲܛܥܸܐ ܠܸܒܵܐ ܕܝܵܕܼܘܿܥܹ̈ܐ ܀
:ܡܒܲܛܸܠ ܣܸܓܼܕܲܬܼ ܐܲܠܵܗܹ̈ܐ
ܘܫܵܪܹ̇ܐ ܟܘܼܡܪܹ̈ܐ ܘܩܵܨܘܿܡܹ̈ܐ.
:ܕܗܘ̤ ܢܸܫܬܲܡܲܫ ܒܲܠܚܘܿܕܼܵܘܗܝ
ܟܵܗܢܵܐ ܘܡܲܠܟܵܐ ܘܲܢܒܼܝܼܵܐ ܀
:ܫܵܩ̈ܠܵܢ ܠܘܼܩܕܼܵܡ ܫܘܼܠܵܡܵܐ
ܗܸܠܹܝܢ ܕܐܸܡ݂ܲܪ ܦܵܪܘܿܩܲܢ.
:ܫܸܡܥܹ̈ܐ ܕܩܹܐܪ̈ܣܹܐ ܘܲܩܪ̈ܵܒܹܐ
ܘܗܵܝܕܿܝܹܢ ܕܵܢܲܚ̇ ܥܵܘ̇ܠܵܐ ܀
:ܗܵܘܹ̇ܝܢ ܙܵܘܥܹ̈ܐ ܘܡܵܘܬܵܢܹ̈ܐ
ܘܓܼܘܼܢܚܹ̈ܐ ܕܲܡܠܹܝܢ ܣܘܼܪ̈ܵܕܹܐ.
:ܘܩܵܐܹ̇ܡ ܥܲܡܵܐ ܥܲܠ ܥܲܡܵܐ
ܘܡܲܠܟܿܘܼܬܼܵܐ ܥܲܠ ܡܲܠܟܿܘܼܬܼܵܐ ܀
:ܒܵܛܹ̇ܠ ܥܵܠܡܵܐ ܡ̣ܢ ܥܲܡܠܵܐ
ܒܣܲܬܼܘܹ̈ܐ ܩܫܲܝܵ̈ܐ ܘܡܲܪܝܼܪܹ̈ܐ.
:ܘܡܵܬܲܚ ܫܲܒܼܛܵܐ ܥܲܠ ܟܠܢܵܫ
ܘܟܲܦܢܵܐ ܡܢܵܘܸܠ ܓܲܢ̄ܒܵܪܹ̈ܐ ܀
:ܒܙܲܒܼܢܵܐ ܕܲܫܚܝܝܼܩ ܘܲܡܙܲܠܗܲܙ
ܘܬܼܵܩ̇ܦܝܼܢ ܩܹܐܪ̈ܣܹܐ ܘܲܩܪ̈ܵܒܹܐ.
:ܒܹܗ ܡܲܕܼܢܲܚ ܠܹܗ ܡܲܪܵܚܵܐ
ܠܓܸܠܝܵܢܵܐ ܕܡܲܪܝܼܪܘܼܬܹܗ ܀
:ܘܥܲܠ ܗܵܕܹܐ ܡܲܦܗܸܐ ܠܟܼܠܢܵܫ
ܘܣܵܓܼ̇ܝܵܐ ܛܘܼܥܝܲܝ ܒܐܲܒܿܝܼܪܹ̈ܐ.
:ܕܚܵܙܹ̇ܝܢ ܙܲܒܼܢܵܐ ܕܡܸܫܬܲܚܠܲܦ
ܘܢܵܬܼܚ̇ܝܼܢ ܩܹܐܪ̈ܣܹܐ ܡ̣ܢ ܐܲܪܥܵܐ ܀
:ܡܫܲܠܸܐ ܩܪ̈ܵܒܹܐ ܘܬܲܟܼܬܿܘܼܫܹ̈ܐ
ܘܡܲܣܓܸܿܐ ܫܲܝܢܵܐ ܠܟܼܠ ܥܲܡܡܝܼ̈ܢ.
:ܕܠܵܐ ܢܸܬܼܥܵܘܟܼܘܼܢ ܡ̣ܢ ܪܲܗܛܵܐ
ܕܦܘܼܠܚܵܢܵܐ ܕܡܲܪܝܼܪܘܼܬܹܗ ܀
:ܒܗܵܠܹܝܢ ܢܸܫ̈ܒܹܿܐ ܚܵܒܹ̇ܫ ܠܵܗ̇
ܠܐ̄ܢܵܫܘܼܬܼܵܐ ܘܲܡܦܲܟܲܪ ܠܵܗ̇.
:ܕܡ̇ܐ ܕܲܚܙ̣ܵܘ ܫܲܝܢܵܐ ܒܙܹܐܦܵܐ
ܢܩܲܒܿܠܘܼܢܵܝܗܝ ܐܲܝܟ ܫܲܪܝܼܪܵܐ ܀
:ܒܐܸܣܟܹܿܡܵܐ ܕܥܸܠܲܬܼ ܫܲܝܢܵܐ
ܢܵܓܹ̇ܕܼ ܨܹܐܕܼܵܘܗܝ ܠܟܼܠ ܥܲܡܡܝܼ̈ܢ.
:ܟܲܕܼ ܫܵܒܼ̇ܩܝܼܢ ܦܘܼܠܚܵܢܲܝ̈ܗܘܿܢ
ܘܡܲܙܲܚܝܼܢ ܠܹܗ ܐܲܝܟ ܡܲܠܟܵܐ ܀
:ܠܟܼܠ ܬܸܓܼܡܵܐ ܕܠܵܐ ܡܸܬܿܕܵܘܲܕ
ܘܛܵܥܹ̇ܐ ܒܵܬܲܪ ܝܘܼܠܦܵܢܹܗ.
:ܕܐܵܦ ܠܲܓܼܒܲܝ̈ܐ ܐܸܢ ܡܲܨܝܵܐ
ܡܫܲܚܠܸܦ ܢܵܓܹ̇ܕ ܠܲܦܝܵܣܹܗ ܀
:ܒܚܘܼܒܵܐ ܘܪ̈ܲܚܡܹܐ ܡܸܬܼܚܲܫܲܚ
ܚܲܪܡܵܢܵܐ ܩܵܛܹ̇ܠ ܐ̄ܢܵܫܵܐ.
:ܘܲܫܠܵܡܵܐ ܥܵܢܹ̇ܐ ܠܟܼܠܢܵܫ
ܣܵܢ̇ܐܵܐ ܕܟܼܠܵܗ̇ ܟܹܐܢܘܼܬܼܵܐ ܀
:ܠܲܓܼ̇ܒܲܝܵܐ ܗ̄ܘ̣ ܣܵܢܹ̇ܐ ܒܲܠܚܘܿܕ
ܕܠܵܐ ܝܵܗ̇ܒܿܝܼܢ ܠܹܗ ܡܲܫܡܲܥܬܼܵܐ.
:ܟܲܕܼ ܡܲܛܥܸܢ ܟܸܢܫܹ̈ܐ ܒܪܘܼܓܼܙܵܐ
ܠܘܼܩܒܲܠ ܟܹܐܢܹ̈ܐ ܕܠܵܐ ܢܸܚܘܿܢ ܀
:ܡ̣ܢ ܐܲܬܼܪܵܐ ܠܐܲܬܼܪܵܐ ܡܫܲܢܸܐ
ܕܢܲܟܠܸܟ ܥܲܠ ܟܠ ܫܘܼܠܛܵܢܹܗ.
:ܟܲܕܼ ܡܸܫܬܲܥܠܸܐ ܡ̇ܪܘܿܕܼܵܐ
ܥܲܠ ܟܠ ܕܸܚ̈ܠܵܢ ܘܐܲܠܵܗܝܼ̈ܢ ܀
:ܠܵܘ ܛܘܼܥܝܲܝ ܕܲܒܼܕܸܚ̈ܠܵܬܼܵܐ
ܫܵܪܹ̇ܐ ܛܵܥ̇ܝܵܐ ܘܲܡܒܲܛܸܠ.
:ܦܘܼܪ̈ܣܹܐ ܡܪܲܟܸܿܒܼ ܕܲܢܟܲܦܲܪ
ܕܸܚܠܲܬܼ ܩܘܼܫܬܵܐ ܡ̣ܢ ܐܲܪܥܵܐ ܀
:ܒܐܸܣܟܹܿܝܡ ܫܲܝܢܵܐ ܡܲܪܦܸܐ ܠܹܗ
ܠܚܘܼܒܵܐ ܕܲܠܘܵܬܼ ܒܵܪܘܿܝܵܐ.
:ܒܐܸܣܟܹܿܡܵܐ ܕܙܲܕܲܝܼܩܘܼܬܼܵܐ
ܪܵܗ̇ܛܝܼܢ ܩܘܼܕܼܡ̇ܘܗܝ ܫܲܡܫܵܘ̈ܗܝ.
:ܘܲܣܒܲܪܬܼܵܐ ܕܫܲܝܢܵܐ ܡܲܝܬܹܿܝܢ
ܕܗܵܐ ܠܲܡ ܡܲܛܝܼ ܦܵܪܘܿܩܵܐ ܀
:ܢܵܦ̈ܩܵܢ ܠܐܘܼܪܥܹܗ ܡܕܲܝܼ̈ܢܵܬܼܵܐ
ܒܲܙܡܝܼܪ̈ܵܬܼܵܐ ܘܗܘܼܠܵܠܹ̈ܐ.
:ܟܲܕܼ ܩܵܥܹ̇ܝܢ ܠܹܗ ܒܐܘܿܫܲܥܢܵܐ
ܫܘܼܒܼܚܵܐ ܠܡܲܠܟܵܐ ܕܲܕܢܲܚ̣ ܠܲܢ ܀
:ܠܐܸܒܼܠܵܐ ܪܲܒܵܐ ܗܵܦܹ̇ܝܟ ܠܵܗ̇
:ܠܚܲܕܘܼܬܼܵܐ ܕܥܹܕܿܬܼ ܥܲܡܡܹ̈ܐ
:ܘܡܸܫܬܲܚܛܵܐ ܡܟܼܝܼܪܲܬܼ ܩܘܼܕܼܫܵܐ
ܒܣܸܓܼܕܲܬܼ ܥܵܘ̣ܠܵܐ ܕܙܹܐܦܵܢܵܐ ܀
:ܣܸܦ̈ܘܵܬܼܵܐ ܕܲܩ̣ܥܲܝ̈ ܫܘܼܒܼܚܵܐ
ܘܢܲܫܸܩ ܐ̄ܪ̈ܵܙܹܐ ܕܣܲܡ ܚܲܝܹ̈ܐ.
:ܩܵܥ̈ܝܵܢ ܩܵܠܹ̈ܐ ܕܓܼܘܼܕܵܦܵܐ
ܘܲܡܢܲܫ̈ܩܵܢ ܠܐܵܟܹ̇ܠܩܲܪܨܵܐ ܀
:ܦܘܼܡܹ̈ܐ ܕܗܲܠܸܠܘ ܒܹܝܬܼ ܩܘܼܕܼܫܵܐ
ܙܡܝܼܪ̈ܵܬܼܵܐ ܕܡܸܠܲܝ̈ ܪܘܼܚܵܐ.
:ܡܛܲܡܐܝܼܢ ܩܘܼܕܼܫܵܐ ܕܦܘܼܡܲܝ̈ܗܘܿܢ
ܒܙܲܡܝܼܪ̈ܵܬܹܗ ܕܲܢܟܼܝܼܠܵܐ ܀
:ܒܩܵܠܵܐ ܕܫܘܼܒܼܚܵܐ ܚܲܛܹ̇ܦ ܠܹܗ
ܡܲܪܵܚܵܐ ܠܣܸܓܼܕܲܬܼ ܡ̇ܪܹܗ.
:ܟܲܕܼ ܡܲܚܸܬܼ ܠܵܗ̇ ܠܐ̄ܢܵܫܘܼܬܼܵܐ
ܡ̣ܢ ܪ̈ܵܡ̇ܬܼܵܐ ܠܡܵܟܵܬܹ̈ܐ ܀
:ܓܵܡܲ݁ܪ ܟܠܹܗ ܨܸܒܼܝܵܢܹܗ
ܡ̇ܪܘܿܕܼܵܐ ܒܒܲܪ ܐܲܒܼܕܵܢܵܐ.
:ܘܗܵܝܕܹܿܝܢ ܝܵܗܹ̇ܒܼ ܒܵܪܘܿܝܵܐ
ܐܵܬ̤ܐ ܕܪ̈ܲܚܡܹܐ ܥܲܠ ܐܲܪܥܵܐ ܀
:ܕܵܢܲܚ̇ ܡ̣ܢ ܫܹܠܝ ܐܹܠܝܼܵܐ
:ܘܬܼܵܟܹ̇ܿܣ ܚܹܐܦܹܗ ܕܲܢܟܼܝܼܠܵܐ
:ܘܲܡܫܲܠܸܐ ܠܹܗ ܡ̣ܢ ܪܲܗܛܹܗ
ܕܠܵܐ ܢܲܣܓܸܿܐ ܘܢܲܫܪܲܥ ܠܟܼܠܢܵܫ ܀
:ܒܗܵܕܹܐ ܬܸܢܘܲܝ ܡܸܫܬܲܕܲܪ
ܐܹܠܝܼܵܐ ܒܫܘܼܠܵܡ ܙܲܒܼܢܹ̈ܐ.
:ܕܢܹܐܬܸܐ ܢܲܬܼܩܸܢ ܟܠ ܡܸܕܹܿܡ
ܩܕܼܵܡ ܓܸܠܝܵܢܹܗ ܕܲܡܫܝܼܚܵܐ ܀
:ܐܵܬܹ̇ܐ ܠܘܼܩܕܼܵܡ ܐܹܝܠܵܝܼܐ
ܕܲܢܫܲܬܸܿܩ ܩܵܠܹ̈ܐ ܕܛܘܼܥܝܲܝ.
:ܘܢܲܦܥܸܐ ܠܸܒܵܐ ܕܐܲܒܼܵܗܹ̈ܐ
ܕܢܸܬܼܟܵܘܢܘܼܢ ܡ̣ܢ ܝܲܠܕܲܝ̈ܗܘܿܢ ܀
:ܐܝܼܙ ܓܲܕܵܐ ܕܲܡܠܸܐ ܫܲܝܢܵܐ
ܡܫܲܕܲܪ ܡܲܠܟܵܐ ܠܥܵܡܲܪܬܵܐ.
:ܕܲܒܼܓܲܠܝܘܼܬܼܵܐ ܕܦܸܬܼܓܼܵܡܵܘ̈ܗܝ
ܢܦܲܟܲܗ ܡܸܪܬܹܗ ܕܪܲܓܿܝܼܙܵܐ ܀
:ܐܲܝܟ ܠܲܡܦܹܝܕܼܵܐ ܡܲܢܗܲܪ ܒܹܗ
ܠܚܸܫܘܼܟܹ̈ܐ ܠܘܵܬܼ ܝܼܕܲܥܬܼܵܐ.
:ܘܐܲܝܟ ܗܲܕܿܝܼܐܵܐ ܡܲܦܥܸܐ ܒܹܗ
ܠܛܵܥܲܝܵ̈ܐ ܠܐܘܼܪܚܵܐ ܕܚܲܝܹ̈ܐ ܀
:ܒܲܒܼ̈ܢܵܬܼ ܩܵܠܹ̈ܐ ܕܐܹܠܝܼܵܐ
ܒܵܛ̇ܠܝܼܢ ܩܵܠܵܘ̈ܗܝ ܕܲܢܟܼܝܼܠܵܐ.
:ܘܦܵܣ̇ܩܝܼܢ ܢܸܫܒܵܘ̈ܗܝ ܐܲܣܝܼܪܹ̈ܐ
ܘܦܵܢܹ̇ܝܢ ܐܵܬܹ̇ܝܢ ܡ̣ܢ ܥܵܘ̣ܠܵܐ ܀
:ܡܲܣܓܸܿܐ ܙܵܪܲܥ ܐܹܠܝܼܵܐ
ܒ̈ܢܵܬܼ ܩܵܠܹ̈̄ܐ ܕܲܬܼܘܵܬܼ ܢܲܦܫܵܐ.
:ܘܲܡܪܲܒܸܿܐ ܒܛܲܠܵܐ ܕܡܸܠܵܘ̈ܗܝ
ܬܝܵܒܼܘܼܬܼܵܐ ܕܥܲܡܵܐ ܘܥܲܡܡܹ̈ܐ ܀
:ܒܛܲܟܼܣܵܐ ܕܫܲܡܸܫ ܝܘܿܚܲܢܵܢ
ܩܕܼܵܡ ܕܸܢܚܹܗ ܐܲܪܥܵܢܵܝܵܐ.
:ܒܹܗܘ̣ ܐܵܬܹ̇ܐ ܐܹܠܝܼܵܐ
ܩܕܼܵܡ ܗܵܘ̇ ܕܸܢܚܵܐ ܫܡܲܝܵܢܵܐ ܀
:ܬܪܹܝܢ ܟܵܪ̄ܘܿܙܹܐ ܒܸܣܪ̈ܵܢܹܐ
ܓ̣ܒܼܵܐ ܠܹܗ ܒܲܬܼܪܹܝܢ ܓܸܠܝܵܢܵܘ̈ܗܝ.
:ܕܲܢܛܲܝܒܼܘܼܢ ܠܹܗ ܥܲܠ ܐܲܪܥܵܐ
ܐܵܘܵܢܹ̈ܐ ܕܚܘܼܒܵܐ ܠܹܗ ܒܲܬܼܪܹܝܢ ܓܸܠܝܵܢܵܘ̈ܗܝ.
:ܕܲܢܛܲܝܒܼܘܼܢ ܠܹܗ ܥܲܠ ܐܲܪܥܵܐ
ܐܵܘܵܢܹ̈ܐ ܕܚܘܼܒܵܐ ܒܢܲܦܫܵܐ ܀
:ܝܘܿܚܲܢܵܢ ܐܲܟܼܪܸܙ ܝܲܠܕܹܿܗ
ܘܐܹܠܝܼܵܐ ܥܲܠ ܓܸܠܝܵܢܹܗ.
:ܘܚܲܕܼܘܼ ܢܝܼܫܵܐ ܕܲܬܼܪ̈ܲܝܗܘܿܢ
ܕܢܲܦܢܘܿܢ ܨܹܐܕܼܵܘ̈ܗܝ ܠܐܲܒܿܝܼܕܹ̈ܐ ܀
:ܡܲܣܓܸܿܐ ܡܙܲܗܲܪ ܐܹܠܝܼܵܐ
ܕܗܵܐ ܩ̣ܪܸܒܼ ܡܸܟܹܿܝܠ ܫܘܼܠܵܡܵܐ.
:ܦܢܵܘ ܡ̣ܢ ܬܵܘܫܵܐ ܛܵܥܲܝܵ̈ܐ
ܠܐܘܼܪܚܵܐ ܫܦܝܼܬܼܵܐ ܕܦܸܬܼܓܼܵܡܲܝ̈ ܀
:ܡܩܵܘܸܐ ܒܓܼܘܼܡܕܹܿܗ ܡܲܪܵܚܵܐ
ܟܲܕܼ ܛܵܥܹ̇ܐ ܘܡܲܛܥܹܐ ܠܐ̄ܢܵܫܵܐ.
:ܥܕܲܡ̇ܐ ܕܨܵܦܚܵܐ ܨܵܦܲܚܬܼܵܐ
ܥܲܠ ܐܲܦܹܝ̈ܗ̇ ܕܟܼܠܵܐ ܐܲܪܥܵܐ ܀
:ܠܗܵܘ̇ ܓܸܠܝܵܢܵܐ ܢܵܛܲ̇ܪ ܠܹܗ
ܠܥܵܘܵܠܵܐ ܘܟܸܢ ܡ̇ܘܒܸܿܕܼ ܠܹܗ.
:ܕܢܸܚܙܘܿܢ ܐ̄ܢܵܫܵܐ ܘܡܲܠܲܐܟܹ̈ܐ
ܬܒܲܥܬܼܵܐ ܕܕܼܝܼܢܵܐ ܕܲܡܩܲܒܸܿܠ ܀
:ܩܕܼܵܡ ܗܵܘ̇ ܝܵܘܡ̇ܐ ܡܸܬܼܚܲܙ̈ܝܵܢ
ܐܵܬܼ̈ܘܵܬܼܵܐ ܕܝܲܗ̣̄ܒܼ ܦܵܪܘܿܩܲܢ.
:ܘܡܸܫܬܲܠܲܡ ܟܠܡܵܐ ܕܲܟܼܬܼܝܼܒܼ
ܘܫܵܠܹ̇ܐ ܥܵܠܡܵܐ ܡ̣ܢ ܪܲܗܛܹܗ ܀
:ܫܸܡܫܵܐ ܕܵܥ̇ܟܿܝܼܢ ܙܲܠܝܼܩܵܘ̈ܗܝ
ܘܣܲܗܪܵܐ ܠܵܐ ܡܚܵܘܸܐ ܢܘܼܗܪܹܗ.
:ܘܟܼܵܘܟܿܒܹ̈ܐ ܢܵܬܼ̇ܪܝܼܢ ܐܲܝܟ ܛܲܪ̈ܦܹܐ
ܘܒܼܵܛܹ̇ܠ ܪܲܗܛܵܐ ܕܢܲܗܝܼܪܹ̈ܐ ܀
ܙܵܝ̇ܚܝܼܢ ܐܲܠܦܹ̈ܐ ܕܣܸܕܼܪ̈ܲܝܗܘܿܢ:
ܕܚܲܝ̈ܠܵܘܵܬܼܵܐ ܫܡܲܝܵܢܹ̈ܐ.
:ܟܲܕܼ ܣܵܥ̇ܪܝܼܢ ܫܘܼܠܛܵܢܲܝ̈ܗܘܿܢ
ܠܛܘܼܝܵܒܹܗ ܕܡܲܠܟܵܐ ܕܪܵܘܡ̇ܐ ܀
:ܦܵܬܲ݁ܚ ܬܲܪܥܵܐ ܕܲܪܩܝܼܥܵܐ
ܡܫܝܼܚܵܐ ܡ̇ܪܲܗ̇ ܕܬܸܫܒܿܘܿܚܬܵܐ.
:ܘܕܼܵܢܲܚ̇ ܡ̣ܢ ܫܹܠܝ ܓܸܠܝܵܢܹܗ
ܘܲܡܚܲܦܸܐ ܠܹܗ ܠܢܲܗܝܼܪܵܐ ܀
:ܒܦܸܚܡܵܐ ܕܢܘܼܗܪܵܐ ܕܲܩܕܵܡ̇ܘܗܝ
ܢܘܼܗܪܹܗ ܕܫܸܡܫܵܐ ܚܸܫܘܿܟܼܵܐ ܗ̄ܘ̣.
:ܘܲܠܦܘܼܬܼ ܕܸܢܚܹܗ ܩܲܠܝܼܠܵܐ
ܨܸܡܚܹܗ ܕܒܲܪܩܵܐ ܡܲܬܿܝܼܢܵܐ ܗ̄ܘ̣ ܀
:ܠܲܝܬܿ ܦܸܚܡܵܐ ܠܗܵܝ̇ ܬܸܫܒܿܘܿܚܬܵܐ
:ܕܡܸܬܼܚܵܘܸܐ ܒܵܗ̇ ܓܸܠܝܵܢܹܗ
:ܘܠܵܐ ܕܘܼܡܝܵܐ ܠܗܵܝ̇ ܪܲܒܿܘܼܬܼܵܐ
ܕܡܸܙܕܲܝܲܚ ܒܵܗ̇ ܡ̣ܢ ܥܝܼܪܹ̈ܐ ܀
:ܐܲܠܦܹ̈ܐ ܕܟܸܢ̈ܫܹܐ ܪ̈ܘܼܚܵܢܹܐ
ܬܵܢܹ̇ܝܢ ܫܘܼܒܼܚܵܐ ܕܪܲܒܿܘܼܬܹܗ.
:ܘܲܣܪ̈ܵܦܹܐ ܕܠܵܐ ܡܸܢܝܵܢܵܐ
ܡܩܲܕܿܫܝܼܢ ܠܹܗ ܡ̣ܢ ܟܠ ܦܸܢ̈ܝܵܢ ܀
:ܠܵܐ ܡܸܬܼܡܲܠܠܝܼܢ ܩܵܠܲܝ̈ܗܘܿܢ
ܒܠܸܫܵܢܹ̈ܐ ܐܲܪ̈ܥܵܢܵܝܹܐ.
:ܘܠܵܐ ܡܨܹܝܢ ܨܵܝ̇ܬܿܝܼܢ ܡܵܝ̈ܘܿܬܹܐ
ܢܸܥ̈ܡܵܬܼܵܐ ܕܗܘܼܠܵܠܲܝ̈ܗܘܿܢ ܀
:ܡܙܝܼܥܝܼܢ ܠܐܲܪܥܵܐ ܒܩܵܠܲܝ̈ܗܘܿܢ
ܘܠܲܫܡܲܝܵܐ ܒܫܝܼܦܘܿܪ̈ܲܝܗܘܿܢ.
:ܟܲܕܼ ܪܵܗ̇ܛܝܼܢ ܠܐܲܪܒܲܥܦܸܢ̈ܝܵܢ
ܕܲܢܣܲܒܼܪܘܼܢ ܩܵܠ ܦܘܼܪܩܵܢܵܐ ܀
:ܩܵܠ ܩܲܪ̈ܢܵܬܼܵܐ ܡܲܪܥܸܠ ܠܵܗ̇
ܠܥܵܡܲܪܬܵܐ ܥܲܠ ܝܲܬܵܒܹ̈ܝܗ̇.
:ܘܫܝܼܦܘܿܪܹ̈ܐ ܕܚܝܼܠܹ̈ܐ ܡܲܪܡܹܝܢ
ܙܵܘܥܵܐ ܒܠܸܒܵܐ ܕܛܲܒܿܝܼܥܹ̈ܐ ܀
:ܠܥܸܠ ܡ̣ܢ ܟܠܗܘܿܢ ܡܸܙܕܲܝܲܚ
:ܡܫܝܼܚܵܐ ܡܵܪܵܗ̇ ܕܬܸܫܒܿܘܿܚܬܵܐ
:ܟܲܕܼ ܩܵܥܹ̇ܝܢ ܠܹܗ ܒܩܵܠܲܝ̈ܗܘܿܢ
ܩܲܕܿܝܼܫ ܡܲܠܟܲܢ ܙܲܟܵܝܵܐ ܀
:ܡܙܲܝܲܚ ܠܹܗ ܪܹܫ ܡܲܠܲܐܟܹ̈ܐ
ܠܢܝܼܫܹܗ ܚܲܝܵܐ ܕܲܨܠܝܼܒܼܵܐ.
:ܘܲܒܼܫܘܼܒܼܚܵܐ ܕܠܵܐ ܡܸܬܼܡܲܠܲܠ
ܡܚܵܘܸܐ ܠܹܗ ܠܥܹܝܢ ܚܲܙܝܹ̈ܐ ܀
:ܩܕܼܵܡ̇ܘܗܝ ܐܵܬܲܝܵܐ ܙܵܟܼܘܼܬܹܗ
:ܕܡܲܠܟܵܐ ܕܲܙܟܼܵܐ ܒܲܨܠܝܼܒܹܗ
:ܘܲܡܩܲܕܿܫܝܼܢ ܠܹܗ ܪ̈ܘܼܚܵܢܹܐ
ܚܠܵܦ ܨܘܿܚ̈ܝܵܬܼܵܐ ܕܛܵܠܘܿܡܹ̈ܐ ܀
:ܡܸܬܼܟܲܐܪ̈ܵܢ ܒܵܗ̇ ܒܲܚܙܵܬܹܗ
ܫܲܪ̈ܒܼܵܬܼܵܐ ܕܒܹܝܬܼ ܝܼܣܪܵܝܹܠ.
:ܘܲܒܼܢܸܥ̈ܡܵܬܼܵܐ ܚܢܝܼ̈ܓܼܵܬܼܵܐ
ܬܵܢܹ̇ܝܢ ܩܵܠܹ̈ܐ ܕܐܘܿܠ̈ܝܵܬܼܵܐ ܀
:ܒܗܸܕܼܪܵܐ ܪܲܒܵܐ ܡܚܵܘܸܐ ܠܹܗ
ܠܗܵܘ̇ ܢܝܼܫܵܐ ܕܚܲܫ̣ ܒܹܗ ܒܐܲܪܥܵܐ.
:ܘܡ̇ܐ ܕܚܵܙܹ̇ܝܢ ܪܲܒܿܘܼܬܼ ܫܘܼܒܼܚܹܗ
ܢܸܬܼܟܲܐܪܘܼܢ ܒܹܗ ܨܵܠܘܼܒܼܵܘ̈ܗܝ ܀
:ܗܘ̤ ܥܲܡ ܢܝܼܫܹܗ ܡܸܙܕܲܝܲܚ
ܪܹܫܝܼܬܿܢ ܡ̣ܢ ܪ̈ܘܼܚܵܢܹܐ.
:ܘܚܵܙܹ̇ܝܢ ܫܘܼܒܼܚܵܐ ܕܪܲܒܿܘܼܬܹܗ
ܫܡܲܝܵܢܹ̈ܐ ܘܐܲܪ̈ܥܵܢܵܝܹܐ ܀
:ܒܹܗ ܒܲܟܼܝܵܢܹܗ ܡܸܬܼܚܵܘܸܐ
ܠܪ̈ܘܼܚܵܢܹܐ ܘܲܠܦܲܓܼܪ̈ܢܹܐ.
:ܘܗܵܘ̇ ܕܐܸܣܬܲܠܲܩ ܒܲܥܢܵܢܹ̈ܐ
ܗܘ̤ܝܘܼ ܕܐܵܬܹ̇ܐ ܒܫܘܼܠܵܡܵܐ ܀
:ܡܲܠܲܐܟܹ̈ܐ ܩܲܕܹܿܡܘ ܒܲܕܹܿܩܘ
ܒܡܲܣܲܩܬܹܿܗ ܥܲܠ ܓܸܠܝܵܢܹܗ.
:ܕܒܲܚܙܵܬܼܵܐ ܕܐܸܣܬܲܠܲܩ ܒܵܗ̇
ܒܵܗ̇ ܐܵܬܹ̇ܐ ܒܫܘܼܒܼܚܹܗ ܪܲܒܵܐ ܀
:ܠܵܐ ܗ̄ܘ̣̱ܵܐ ܟܝܵܢܵܐ ܕܐܝܼܬܼܘܼܬܼܵܐ
ܡܫܲܢܹܐ ܘܚܵܙܹ̇ܩ ܒܲܟܼܝܵܢܹܗ.
:ܦܲܓܼܪܵܢܵܐ ܗ̄ܘ̣ ܕܐܵܬܹ̇ܐ ܕܲܢܕܘܼܢ
ܕܩܲܒܸܿܠ ܕܝܼܢܵܐ ܘܫܘܼܠܛܵܢܵܐ ܀
:ܠܲܝܬܿ ܠܐܝܼܬܼܘܼܬܼܵܐ ܟܝܵܢܐܝܼܬܼ
ܕܡ̣ܢ ܐܲܬܼܪܵܐ ܠܐܲܬܼܪܵܐ ܬܫܲܢܵܐ.
:ܨܸܒܼܝܵܢܵܐ ܗ̄ܘ̣ ܚܵܙܹ̇ܩ ܒܲܠܚܘܿܕܼ
ܡܸܠܬܼܵܐ ܐܝܼܬܼܝܵܐ ܥܲܡ ܦܲܓܼܪܵܐ ܀
:ܡܲܚܲܬܿܬܵܐ ܕܠܵܐ ܫܘܼܢܵܝܵܐ
ܢܵܚ̇ܬܵܐ ܥܲܡܹܗ ܡ̣ܢ ܪܵܘܡ̇ܐ.
:ܘܲܡܚܲܕܼܿܬܼ ܒܵܗ̇ ܠܲܡܠܝܼܠܹ̈ܐ
ܘܒܼܵܚܲܪ ܒܵܗ̇ ܣܘܼܥܪ݁ܵܢܲܝܗܘܿܢ ܀
:ܒܗܸܕܼܪܵܐ ܪܲܒܵܐ ܡܸܬܼܚܵܘܹܐ
ܟܲܕܼ ܕܵܢܚ̇ ܒܲܕܼܡܘܼܬܼ ܒܲܪܩܵܐ.
:ܘܲܡܚܵܘܸܐ ܠܵܗ̇ ܠܲܚܙܵܬܹܗ
ܡ̣ܢ ܣܵܘܦܹ̈ܝܗ̇ ܠܣܵܘܦܹ̈ܝܗ̇ ܕܐܲܪܥܵܐ ܀
:ܩܵܥܹ̇ܝܢ ܪ̈ܲܒܲܝ ܡܲܠܲܐܟܹ̈ܐ
ܒܫܝܼܦܘܿܪܹ̈ܐ ܪ̈ܘܼܚܵܢܵܝܹܐ.
:ܘܲܒܼܫܘܼܠܵܡ ܫܝܼܦܘܿܪ̈ܲܝܗܘܿܢ
ܩܵܪܝܵܐ ܩܲܪܢܵܐ ܕܢܘܼܚܵܡܵܐ ܀
:ܡܲܙܥܸܩ ܪܹܫܵܐ ܕܡܲܠܲܐܟܹ̈ܐ
ܒܩܲܪܢܵܐ ܐ̄̇ܚܪܵܝܬܵܐ ܕܢܘܼܚܵܡܵܐ.
:ܘܲܒܼܩܵܠܹ̈ܐ ܕܚܝܼܠܹ̈ܐ ܦܵܩܹ̇ܕܼ
ܠܐܲܪܥܵܐ ܕܬܼܵܘܠܸܕܼ ܥܲܢܝܼ̈ܕܹܐ ܀
:ܡ̇ܚܹ̇ܝܢ ܠܵܗ̇ ܚܸܒܼܠܹ̈ܐ ܠܐܲܪܥܵܐ
ܕܬܼܵܘܠܸܕܼ ܚܠܵܦ ܙܲܪ̈ܥܹܐ.
:ܟܲܕܼ ܥܵܨܹ̇ܐ ܠܵܗ̇ ܦܘܼܩܕܵܢܵܐ
ܕܠܵܐ ܢܦܘܼܫ ܡܝܼܬܼܵܐ ܒܓܼܵܘ ܥܘܼܒܵܗ̇ ܀
:ܩܵܠܵܐ ܕܚܝܼܠܵܐ ܡܲܪܗܸܒܼ ܠܹܗ
ܠܡܵܘܬܵܐ ܪܲܒܿ ܒܲܝܬܵܐ ܕܲܫܝܘܿܠ.
:ܟܲܕܼ ܬܵܒܲܥ̇ ܠܹܗ ܚܘܼܫܒܵܢܵܐ
ܕܡܸܢܝܵܢܵܐ ܕܝܲܠܕܵܘ̈ܗܝ ܕܐܵܕܼܵܡ ܀
:ܠܵܐ ܛܵܥܹ̇ܐ ܡܝܼܬܼܵܐ ܒܲܫܝܘܿܠ
ܘܠܵܐ ܦܵܐܹ̇ܫ ܒܵܗ̇ ܗܲܕܵܡ̇ܐ.
:ܚܲܕܼܘܼ ܩܵܠܵܐ ܕܲܡܢܲܚܸܡ
ܠܛܵܒܹ̈ܐ ܘܒܼܝܼܫܹ̈ܐ ܫܲܘܝܵܐܝܼܬܼ ܀
:ܩܝܵܡܬܵܐ ܫܲܘܝܵܐ ܥܲܠ ܟܠܢܵܫ
ܚܙܵܬܼܵܐ ܕܟܼܠܢܵܫ ܠܵܐ ܫܲܘܝܵܐ.
:ܨܸܒܼܝܵܢܵܐ ܗ̄ܘ̣ ܕܲܡܚܵܘܸܐ ܠܹܗ
ܠܦܲܓܼܪܵܐ ܫܒܼܝܼܚܵܐ ܡ̣ܢ ܚܲܒܼܪܹܗ ܀
:ܒܠܸܠܝܵܐ ܡܚܹܐ ܓܸܠܝܵܢܹܗ
:ܡܲܠܟܵܐ ܕܪܵܘܡܵܐ ܠܐܲܪ̈ܥܵܢܹܐ
:ܘܲܡܛܲܠܸܩ ܠܹܗ ܠܚܸܫܘܿܟܼܵܐ
ܒܢܘܼܗܪܵܐ ܕܡܲܒܼܪܸܩ ܡ̣ܢ ܦܲܓܼܪܹܗ ܀
:ܢܵܦ̇ܠܵܐ ܬܘܵܬܼܵܐ ܥܲܠ ܟܠܢܵܫ
ܒܩܵܠ ܝܘܼܒܵܒܼܵܐ ܕܡܲܠܲܐܟܹ̈ܐ.
ܘܡܸܬܼܪܲܗܒܿܝܼܢ ܐܲܪ̈ܥܵܢܵܝܹܐ.
ܒܲܚܙܵܬܼܵܐ ܕܪ̈ܘܼܚܵܢܵܝܹܐ ܀
:ܡܸܬܼܒܲܠܗܸܐ ܠܸܒܵܐ ܕܐ̄ܢܵܫܵܐ
ܒܩܵܠܵܐ ܕܕܼܵܡܹ̇ܐ ܠܲܕܼܝܲܡܵܐ.
:ܘܐܵܚ̇ܕܿܝܼܢ ܚܸܒܼܠܹ̈ܐ ܘܨܵܘܪ̈ܵܢܹܐ
ܒܙܵܘܥܵܐ ܕܡܲܦܸܩ ܢܲܦܫܵܬܼ̈ܐ ܀
:ܩܵܠܵܐ ܕܚܝܼܠܵܐ ܡܲܪܗܸܒܼ ܠܹܗ
ܠܐܵܟܹ̇ܠ ܩܲܪܨܵܐ ܡ̇ܪܘܿܕܼܵܐ.
:ܘܒܼܵܛܹ̇ܠ ܟܠܹܗ ܫܘܼܠܛܵܢܹܗ
ܒܚܲܕܼ ܪܸܡܙܵܐ ܒܲܪܦܵܦ ܥܲܝܢܵܐ ܀
:ܒܚܲܒܼܠܹ̈ܐ ܕܢܘܼܪܵܐ ܐܵܣܲܪ ܠܹܗ
ܘܡܲܪܡܸܐ ܠܹܗ ܒܫܲܠܗܹܒܼܝܼܬܼܵܐ.
:ܟܲܕܼ ܡܸܬܼܒܲܩܹܝܢ ܚܲܙܵܝܹ̈ܐ
ܒܫܘܼܬܵܩܹܗ ܕܠܵܐ ܫܘܼܠܵܡܵܐ ܀
:ܠܒܲܪܢܵܫܵܐ ܕܹܝܢ ܕܲܓܼܒܼܵܐ ܠܹܗ
ܘܡܲܠܝܼ ܒܹܗ ܪܸܓܼܬܼ ܪܘܼܫܥܹܗ.
:ܡܛܲܠܸܩ ܠܹܗ ܡ̣ܢ ܚܲܝܘܼܬܼܵܐ
ܒܐܲܒܼܕܵܢܵܐ ܕܦܲܓܼܪܹܗ ܘܢܲܦܫܹܗ ܀
:ܠܵܐ ܡܲܪܦܸܐ ܠܹܗ ܕܲܢܩܵܘܸܐ
ܥܲܡ ܪܲܒܹܿܗ ܒܓܼܵܘ ܫܘܼܢܵܩܵܐ.
:ܡܣܵܦܘܼ ܡܣܝܼܦ ܠܹܗ ܟܠ ܟܠܹܗ
ܘܲܡܛܲܠܸܩ ܠܹܗ ܡ̣ܢ ܚܲܝܹ̈ܐ ܀
:ܬܸܕܼܡܘܼܪܬܵܐ ܚܕܲܬܵܐ ܣܵܥܲ݁ܪ
ܒܵܪܘܿܝܵܐ ܒܒܲܪ ܐܲܒܼܕܵܢܵܐ.
:ܕܥܲܡ ܚܘܼܒܵܠܵܐ ܕܗܲܕܵܡܘ̈ܗܝ
ܫܪܵܝܵܐ ܕܢܲܦܫܹܗ ܡܸܬܿܬܵܘܣܲܦ ܀
:ܓܘܼܢܚܵܐ ܪܵܒܵܐ ܡܚܵܘܸܐ ܠܹܗ
ܒܛܘܼܠܵܩ ܚܲܝܵܘ̈ܗܝ ܠܲܡܠܝܼܠܹ̈ܐ.
:ܕܐܲܝܟܲܢ ܛܵܠ̇ܩܵܐ ܡ̣ܢ ܚܲܝܹ̈ܐ
ܢܲܦܫܵܐ ܟܝܵܢܵܐ ܕܠܵܐ ܡ̇ܐܹ̇ܬܼ ܀
:ܫܵܘܹ̇ܐ ܕܢܸܗܘܸܐ ܣܘܼܪܵܕܹܐ
ܗܵܘ̇ ܡ̇ܐܢܵܐ ܕܟܼܠܵܗ̇ ܛܘܼܥܝܲܝ.
:ܕܐܲܛܥܝܼ ܠܐ̄ܢܵܫܵܐ ܡ̣ܢ ܩܘܼܫܬܵܐ
ܢܸܬܼܢܘܿܢ ܐ̄ܢܵܫܵܐ ܐܲܒܼܕܼܵܢܹܗ ܀
:ܠܟܼܘܼܐܵܪܹܗ ܕܐܵܟܹ̇ܠ ܩܲܪܨܵܐ
ܡ̇ܘܒܸܿܕܼ ܠܹܗ ܡ̣ܢ ܚܲܝܘܼܬܼܵܐ.
:ܕܥܲܠ ܕܲܥܡܲܪ ܒܹܗ ܨܸܒܼܝܵܢܹܗ
ܕܢܸܫܬܲܢܩܘܼܢ ܒܐܲܒܼܕܵܢ ܚܲܝܘ̈ܗܝ ܀
:ܢܸܓܼ̈ܕܹܿܐ ܥܦܝܼܦܹ̈ܐ ܣܵܓܹ̇ܝܢ ܠܹܗ
ܠܡܵܪܘܿܕܵܐ ܒܓܼܵܘ ܓܹܗܲܢܵܐ.
:ܕܚܵܪܹܒܼ ܗܲܝܟܲܠ ܨܒܼܝܵܢܹܗ
ܘܗܘ̤ ܡܸܬܿܬܲܫܢܲܩ ܘܲܠܥܵܠܲܡ ܀
:ܩܕܼܵܡ ܪ̈ܘܼܚܵܢܹܐ ܘܦܲܓܼܪ̈ܵܢܹܐ
ܡ̇ܘܒܸܿܕܼ ܠܹܗ ܠܗܵܘ̇ ܒܲܪܢܵܫܵܐ.
:ܘܠܲܫܡܲܝܵܢܹ̈ܐ ܘܠܲܐܪ̈ܥܵܢܹܐ
ܡܚܵܘܸܐ ܫܸܦܠܹܗ ܕܡܲܪܵܚܵܐ ܀
:ܠܘܼܩܕܼܵܡ ܐܵܣܲܪ̇ ܡܵܪܘܿܕܼܵܐ
ܘܡܲܪܡܸܐ ܠܹܗ ܒܓܼܵܘ ܓܹܗܲܢܵܐ.
ܘܟܸܢ ܦܵܬܲ݁ܚ ܬܲܪ̈ܥܲܝ ܪܵܘܡܵܐ ܘܲܡܟܲܢܸܫ ܠܲܓܼܒܼܵܘ̈ܗܝ ܨܸܐܕܼܵܘܗܝ ܀
:ܦܘܼܪܫܵܢܵܐ ܪܲܒܵܐ ܥܵܒܹ̇ܕܼ
ܒܗܵܝ̇ ܕܲܡܟܲܢܸܫ ܠܲܓܼܒܲܝܵ̈ܐ.
:ܕܟܹܐܢܹ̈ܐ ܦܵܪܚܝܼܢ ܠܲܫܡܲܝܵܐ
ܘܒܼܝܼܫܹ̈ܐ ܦܵܝ̇ܫܝܼܢ ܥܲܠ ܐܲܪܥܵܐ ܀
:ܗܵܪܟܵܐ ܫܵܩ̇ܠܵܐ ܫܘܼܠܵܡܵܐ
ܗܵܝ̇ ܕܐܸܬܼܢܲܒܿܝܼ ܩܕܼܵܡ ܕܵܟܹ̈ܐ.
:ܕܡܸܬܿܕܲܒܼܪܝܼܢ ܘܲܕܼܡܸܫܬܲܒܼܩܝܼܢ
ܕܦܵܪ̇ܫܝܼܢ ܛܵܒܹ̈ܐ ܡ̣ܢ ܒܝܼܫܹ̈ܐ ܀
:ܩܵܝ̇ܡܝܼܢ ܠܘܼܩܕܵܡ ܥܲܢܝܼܕܹ̈ܐ
ܘܫܵܠ̇ܚܝܼܢ ܠܵܗ̇ ܠܡܵܝܘܿܬܼܘܼܬܼܵܐ.
:ܘܗܵܝܕܹܿܝܢ ܡܸܬܼܚܲܠܦܝܼܢ ܚܲܝܹ̈ܐ
ܠܲܕܼܡܘܼܬܼܵܐ ܕܠܵܐ ܡ̇ܝܘܿܬܹ̈ܐ ܀
:ܗܵܝܕܹܿܝܢ ܫܵܩ̇ܠܵܐ ܫܘܼܠܵܡܵܐ
ܡܸܠܬܹܗ ܕܦܵܘܠܘܿܣ ܟܵܪܘܿܙܵܐ.
:ܕܠܵܐ ܕܵܡ̇ܟܿܝܼܢ ܫܸܢܬܹܗ ܕܡ̇ܘܬܵܐ
ܚܲܝܹ̈ܐ ܕܡܲܕܼܪܸܟ ܫܘܼܠܵܡܵܐ ܀
:ܡܝܼܬܼ̈ܐ ܘܚܲܝܹ̈ܐ ܡܸܬܼܚܲܠܦܝܼܢ
ܘܗܵܘܹ̇ܝܢ ܒܲܕܼܡܘܼܬܼ ܪ̈ܘܼܚܵܢܹܐ.
:ܘܲܡܚܲܕܸܿܬܼ ܦܲܓܼܪܵܐ ܘܢܲܦܫܵܐ
ܘܬܼܘܼܒܼ ܠܵܐ ܕܵܚ̇ܠܝܼܢ ܡ̣ܢ ܚܲܫܹ̈ܐ ܀
:ܚܲܕܼ ܩܵܠܵܐ ܡܲܪܗܸܒܼ ܘܲܡܩܝܼܡ
ܠܡܝܼܬܹ̈ܐ ܡ̣ܢ ܫܸܢܲܬܿ ܡ̇ܘܬܵܐ.
:ܘܥܲܡ ܢܘܼܚܵܡܵܐ ܕܥܲܢܝܼܕܹ̈ܐ
ܩܵܢܹ̇ܝܢ ܚܲܝܹ̈ܐ ܫܘܼܚܠܵܦܵܐ ܀
:ܒܪܸܡܙܵܐ ܙܥܘܿܪܵܐ ܡܸܣܬܲܥܪܝܼܢ
ܗܵܠܹܝܢ ܟܠܗܘܿܢ ܦܘܼܪ̈ܫܵܢܹܐ.
:ܘܒܲܪܦܵܦ ܥܲܝܢܵܐ ܡܸܬܼܚܲܠܦܝܼܢ
ܫܡܲܝܵܢܹ̈ܐ ܘܐܲܪ̈ܥܵܢܵܝܹܐ ܀
:ܩܲܠܝܼܠ ܝܲܬܿܝܼܪ ܡ̣ܢ ܒܲܪܩܵܐ
ܗܵܘ̇ ܢܘܼܗܪܵܐ ܕܕܼܵܢܲܚ̇ ܡ̣ܢ ܫܹܠܝ.
:ܘܥܲܡܹܗ ܕܕܸܢܚܵܐ ܕܲܚܙܵܬܹܗ
ܡܫܲܚܠܸܦ ܟܠ ܘܲܡܚܲܕܹܿܬܼ ܟܠ ܀
:ܗܵܘܹ̇ܝܢ ܦܲܓܼܪܹ̈ܐ ܕܙܲܕܿܝܼܩܹ̈ܐ
ܦܵܪ̈ܘܿܚܹܐ ܘܪ̈ܘܼܚܵܢܵܝܹܐ.
:ܟܲܕܼ ܡܸܙܕܲܝܚܝܼܢ ܒܲܥܢܵܢܹ̈ܐ
ܥܕܲܡܵܐ ܠܬܲܪܥܹܗ ܕܲܪܩܝܼܥܵܐ ܀
ܥܢܵܢܹ̈ܐ ܕܢܘܼܗܪܵܐ ܡܸܬܼܪ̈ܲܟܼܢܵܢ:
ܘܛܵܥ̈ܢܵܢ ܦܲܓܼܪܹ̈ܐ ܕܩܲܕܿܝܼܫܹ̈ܐ.
:ܘܠܐܘܼܪܥܹܗ ܕܚܲܬܼܢܵܐ ܡܸܬܼܚܲܛܦܝܼܢ
ܕܢܸܥܠܘܼܢ ܥܲܡܹܗ ܠܲܫܡܲܝܵܐ ܀
:ܡܪܝܼܡ ܠܹܗ ܩܵܠܹܗ ܕܦܘܼܩܕܵܢܵܐ
ܠܐܲܦܲܝ̈ ܬܲܪܥܵܐ ܕܲܪܩܝܼܥܵܐ.
:ܘܦܵܬܲ݁ܚ ܠܹܗ ܩܕܼܵܡ ܥܵܠܘܿܠܹ̈ܐ
ܠܬܲܪܥܵܐ ܪܲܒܵܐ ܕܲܫܡܲܝܵܐ ܀
:ܥܵܐܹ̇ܠ ܡܲܠܟܵܐ ܒܪܹܫ ܚܲܝܠܹܗ
ܘܟܼܠܗܘܿܢ ܕܐܲܚܸܒܼܘ ܓܸܠܝܵܢܹܗ.
:ܘܐܵܚܹ̇ܕܼ ܠܹܗ ܠܬܲܪܥܵܐ ܕܪܵܘܡ̇ܐ
ܒܐܲܦܲܝ̈ ܒܝܼܫܹ̈ܐ ܘܟܼܵܦܘܿܪܹ̈ܐ ܀
:ܒܗܵܘ̇ ܥܸܕܵܢܵܐ ܡܸܬܼܒܲܠܗܹܝܢ
ܫܹܐܕܹ̈ܐ ܘܐ̄ܢܵܫܵܐ ܪ̈ܲܫܝܼܥܹܐ.
:ܕܚܵܙܹ̇ܝܢ ܫܘܼܒܼܚܵܐ ܕܲܓܼܒܲܝ̈ܵܐ
ܟܲܕܼ ܡܸܙܕܲܚܝܼܢ ܒܲܥܢܵܢܹܐ ܀
:ܢܵܩ̇ܫܝܼܢ ܒܲܬܼܪܲܥ ܟܹܐܢܘܼܬܼܵܐ
ܘܠܵܐ ܥܵܢ̇ܝܵܐ ܠܗܘܿܢ ܛܲܝܒܿܘܼܬܼܵܐ.
:ܘܫܵܐ̇ܠܝܼܢ ܪ̈ܲܚܡܹܐ ܠܕܲܝܵ̇ܢܵܐ
ܘܡܲܗܡܸܐ ܡܸܢܗܘܿܢ ܚܲܢܵܢܵܐ ܀
:ܕܲܪܚܸܡ̣ܘ ܐܲܪܥܵܐ ܕܠܵܘ̈ܛܵܬܼܵܐ
ܘܠܵܐ ܪܲܓܼܘ ܛܘܼܒܹ̈ܐ ܫܡܲܝܵܢܹ̈ܐ.
:ܒܐܲܬܼܪܵܐ ܕܐܲܚܸܒܼܘ ܡܸܫܬܲܒܼܩܝܼܢ
ܟܲܕܼ ܡܸܬܼܢܲܓܿܕܼܝܼܢ ܩܲܫܝܵܐܝܼܬܼ ܀
:ܟܲܪܝܘܼܬܼܵܐ ܘܲܚܢܵܩ ܢܲܦܫܵܐ
ܫܵܚܹ̇ܩ ܠܗܘܿܢ ܛܵܒܼ ܡ̣ܢ ܢܸܓܼ̈ܕܹܿܐ.
:ܘܕܼܵܝ̇ܢܝܼܢ ܬܲܡܵܢ ܡܘܼܡܲܝ̈ܗܘܿܢ
ܘܲܡܦܲܪܣܹܝܢ ܣܘܼܥܪܵܢܲܝܗܘܿܢ ܀
:ܡܩܲܒܿܠܝܼܢ ܬܲܡ̇ܢ ܝܼܕܲܥܬܼܵܐ
ܘܗܵܘܹ̇ܝܢ ܦܵܪ̈ܫܲܝ ܘܵܠ̈ܝܵܬܼܵܐ.
:ܘܲܡܙܲܕܿܩܝܼܢ ܠܵܗ̇ ܠܟܹܐܢܘܼܬܼܵܐ
ܒܬܲܒܼ̈ܥܵܬܼܵܐ ܕܲܩܢܘܿܡܲܝ̈ܗܘܿܢ ܀
:ܒܝܼܕܲܥܬܼܵܐ ܚܵܙܹ̇ܝܢ ܬܲܡ̇ܢ
ܒܪܸ̈ܓܼܫܹܐ ܕܗܵܘܢܵܐ ܩܲܠܝܼܠܵܐ.
:ܟܠܝܼܠܹ̈ܐ ܕܫܘܼܒܼܚܵܐ ܕܡܸܬܼܦܲܪܥܝܼܢ
ܩܲܕܿܝܼܫܹ̈ܐ ܒܡܲܠܟܿܘܼܬܼ ܪܵܘܡ̇ܐ ܀
:ܒܵܟܹ̇ܝܢ ܘܐܵܠܹ̇ܝܢ ܒܲܚܢܲܓܼܬܼܵܐ
ܟܲܕܼ ܚܵܝ̇ܪܝܼܢ ܠܐܲܦܲܝ̈ ܪܵܘܡܵܐ.
:ܘܚܵܙܹ̇ܝܢ ܐܘܼܪܚܵܐ ܕܒܲܡܨܲܥܬܼܵܐ
ܕܥܲܣܩܵܐ ܠܡܸܥܒܲܪ ܠܘܵܬܼ ܛܵܒܹ̈ܐ ܀
:ܦܬܲܚ ܠܲܢ ܩܵܥܹ̇ܝܢ ܛܵܠܘܿܡܹ̈ܐ
ܠܘܵܬܼ ܡܵܪܵܐ ܕܲܣ̣ܵܢܵܘ ܚܘܼܒܹܿܗ.
:ܘܡܸܬܼܦܲܢܝܵܐ ܠܗܘܿܢ ܒܲܪ̄ܬܼ ܩܵܠܵܐ
ܕܠܵܐ ܝܵ̇ܕܲܥܢܵܐ ܥܲܡܠܲܝ̈ܟܿܘܿܢ ܀
:ܠܵܐ ܡܸܬܼܡܲܢ̈ܝܵܢ ܐܘܿܠ̈ܝܵܬܼܵܐ
ܕܬܼܵܢܹ̇ܝܢ ܬܲܡ̇ܢ ܚܲܛܵܝܹ̈ܐ.
:ܘܠܵܐ ܡܸܬܼܡܲܠ̈ܠܵܢ ܚܸܢ̈ܓܼܵܬܼܵܐ
ܕܡܸܬܼܟܲܫܦܝܼܢ ܡ̣ܢ ܫܘܼܢܵܩܵܐ ܀
:ܐܲܪܥܵܐ ܒܲܕܼܡܘܼܬܼ ܓܸܗܲܢܵܐ
ܗܵܘ̇ܝܵܐ ܠܗܘܿܢ ܠܲܒܼܢܲܝ̈ ܐܲܪܥܵܐ.
:ܘܲܒܼܟܼܘܼܪܵܐ ܕܪܸ̈ܥܝܵܢܲܝܗܘܿܢ
ܒܵܚ̇ܪܝܼܢ ܙܹܐܦܵܐ ܕܡܘܼܡܲܝ̈ܗܘܿܢ ܀
:ܒܲܚܙܵܬܼܵܐ ܕܗܵܘܢܹ̈ܐ ܚܵܙܹ̇ܝܢ
ܣܬܼܝܼܪ̈ܵܬܼܵܐ ܕܣܘܼܥܪ̈ܵܢܲܝܗܘܿܢ.
:ܘܲܒܼܡܲܣܲܐܬܼܵܐ ܕܪܸܥܝܵܢܵܐ
ܬܵܩ̇ܠܝܼܢ ܝܘܼܩܪܵܐ ܕܒܼܝܼ̈ܫܵܬܼܵܐ ܀
:ܠܵܐ ܫܘܸܐ ܢܸܓܼܕܹܿܗ ܕܫܘܼܢܵܩܵܐ
ܥܲܠ ܟܠܗܘܿܢ ܕܲܒܼܓܹܗܲܢܵܐ.
:ܕܲܠܦܘܼܬܼ ܪܲܒܿܘܼܬܼ ܒܝܼܫܘܼܬܼܵܐ
ܡܲܪܝܼܪ ܢܸܓܼܕܵܐ ܡ̣ܢ ܢܸܓܼܕܵܐ ܀
ܐܵܦܠܵܐ ܒܫܘܼܒܼܚܵܐ ܕܥܸܠܵܝܹ̈ܐ:
ܠܵܐ ܫܘܸܐ ܨܸܡܚܵܐ ܕܕܸܠܩܲܝ̈ܗܘܿܢ.
:ܕܲܠܦܘܼܬܼ ܥܲܡܠܹ̈ܐ ܡܸܬܼܝܲܗ̄ܒܿܝܼܢ
ܟܠܝܼܠܹ̈ܐ ܕܫܘܼܒܼܚܵܐ ܠܢܲܨܝܼܚܹ̈ܐ ܀
:ܒܟܼܵܘܟܿܒܹ̈ܐ ܫܪ̈ܵܓܹܐ ܢܲܗܝܼܪܹ̈ܐ
ܦܲܚܸܡ ܦܵܘܠܘܿܣ ܕܸܠܩܲܝ̈ܗܘܿܢ.
:ܕܨܵܡܲܚ̇ ܦܲܓܼܪܵܐ ܡ̣ܢ ܦܲܓܼܪܵܐ
ܒܲܕܼܡܘܼܬܼ ܟܵܘܟܼܒܸܿܐ ܡ̣ܢ ܚܲܒܼܪܹܗ ܀
:ܠܟܼܠܢܵܫ ܐܲܝܟ ܥܲܡܠܹܗ ܐܲܓܼܪܹܗ
ܬܵܩ̇ܠܵܐ ܘܝܵܗ̇ܒܵܐ ܟܹܐܢܘܼܬܼܵܐ.
:ܘܲܠܦܘܼܬܼ ܚܘܼܒܵܐ ܕܪܸܥܝܵܢܵܐ
ܣܵܓܹ̇ܐ ܫܘܼܒܼܚܵܐ ܕܟܲܫܝܼܪܹ̈ܐ ܀
:ܗܵܘܹ̇ܐ ܠܗܘܿܢ ܕܘܼܟܲܬܼ ܐܲܪܥܵܐ
ܡܸܬܼܚܵܐ ܕܚܲܨܹܗ ܕܲܪܩܝܼܥܵܐ.
:ܘܬܲܛܠܝܼܠܵܐ ܫܡܲܝܵܐ ܕܲܠܥܸܠ
ܗܵܘ̇ ܕܡ̣ܢ ܒܪܵܫܝܼܬܼ ܐܸܬܿܬܲܩܲܢ ܀
:ܡܕܲܝܪܝܼܢ ܒܐܲܬܼܪܵܐ ܢܲܗܝܼܪܵܐ
ܕܠܵܐ ܡܲܡܠܸܟ ܒܹܗ ܚܸܫܘܿܟܼܵܐ.
:ܘܠܲܝܬܿ ܦܸܚܡܵܐ ܠܗܲܢܝܼܐܘܼܬܼܵܐ
ܕܒܼܘܼܣܵܡܗܘܿܢ ܪܘܼܚܵܢܵܝܵܐ ܀
:ܠܵܐ ܥܵܡ̇ܠܝܼܢ ܒܲܢܝܵܚܲܝ̈ܗܘܿܢ
ܘܠܵܐ ܠܵܐܹ̇ܝܢ ܒܲܣܡܵܟܲܝ̈ܗܘܿܢ.
:ܪܘܼܚܵܢܵܐܝܼܬܼ ܡܸܬܼܓܲܐܹܝܢ
ܒܛܘܼܒܹ̈ܐ ܕܡܸܡܬܼܘܿܡ ܠܵܐ ܡܵܘܦܹܝܢ ܀
:ܥܲܡܠܲܝ̈ܗܘܿܢ ܗܘܼܠܵܠܲܝ̈ܗܘܿܢ
ܘܥܸܢܝܵܢܗܘܿܢ ܩܘܼܕܵܫܲܝ̈ܗܘܿܢ.
:ܘܠܵܐ ܡܸܣ̈ܬܲܒܼܥܵܢ ܢܸܥ̈ܡܵܬܼܵܐ
ܕܙܵܡ̇ܪܝܼܢ ܫܘܼܒܼܚܵܐ ܠܐܝܼܬܼܘܼܬܼܵܐ ܀
:ܠܲܝܬܿ ܬܲܡ̇ܢ ܪܸܓܲܬܼ ܒܸܣܪܵܐ
ܘܠܵܐ ܫܘܼܚܠܵܦܵܐ ܕܪܥܝܵܢܵܐ.
:ܕܢܲܦܫܵܐ ܘܦܲܓܼܪܵܐ ܡܸܬܼܥܲܠܹܝܢ
ܠܥܸܠ ܡ̣ܢ ܚܲܫܹ̈ܐ ܘܫܘܼܚܠܵܦܹ̈ܐ ܀
:ܒܫܘܼܒܼܚܵܐ ܪܲܒܵܐ ܡܸܬܼܒܲܠܝܼܢ
ܐܸܣܟܹܿܡܹ̈ܐ ܕܦܘܼܪ̈ܫܵܢܲܝܗܘܿܢ.
:ܘܲܫܘܹܝܢ ܕܸܟܼܪܹ̈ܐ ܘܢܸܩ̈ܒܼܵܬܼܵܐ
ܒܲܠܒܼܘܼܫ ܢܘܼܗܪܵܐ ܕܲܥܛܝܼܦܝܼܢ ܀
:ܒܵܛܹ̇ܠ ܬܲܡܵܢ ܦܘܼܪܫܵܢܵܐ
ܕܥܲܒܼܕܿܘܼܬܼܵܐ ܘܲܕܿܚܹܐܪܘܼܬܼܵܐ.
:ܕܚܲܕܼܘ ܕܡܲܡܠܸܟ ܒܲܠܚܘܿܕܼܵܘܗܝ
ܘܥܲܠ ܟܠ ܡ̇ܬܲ݁ܚ ܫܘܼܠܛܵܢܹܗ ܀
:ܬܲܡ̇ܢ ܗܵܘܹ̇ܐ ܐܲܠܵܗܵܐ
ܟܠܹܗ ܒܢܲܦܫܵܐ ܕܲܡܠܝܼܠܹ̈ܐ.
:ܟܲܕܼ ܡܸܬܼܩܲܕܲܫ ܡ̣ܢ ܟܠܵܐ
ܡ̣ܢ ܪ̈ܘܼܚܵܢܹܐ ܘܦܲܓܼܪ̈ܵܢܹܐ ܀
:ܒܵܛܹ̇ܠ ܬܲܡܵܢ ܟܠ ܫܘܼܠܛܵܢ
ܕܚܲܕܼ ܫܘܼܠܛܵܢܵܐ ܡܸܫܬܲܡܲܗ.
:ܘܲܡܫܲܥܒܸܿܕ ܠܹܗ ܬܚܹܝܬܼ ܪ̈ܓܼܠܵܘܗܝ
ܠܟܼܠܹܗ ܚܲܝܠܹܗ ܕܡܵܪܘܿܕܼܵܐ ܀
:ܩܵܥܹ̇ܝܢ ܠܹܗ ܡ̣ܢ ܚܸܫܘܿܟܼܵܐ
ܐܵܟܹ̇ܠܩܲܪܨܵܐ ܘܚܲܛܝܹ̈ܐ.
:ܕܙܲܕܿܝܼܩ ܕܝܼܢܵܟ ܕܲܝܵ̇ܢܵܐ
ܘܲܬܼܪܝܼܨ ܕܝܼܢܵܐ ܕܟܹܐܢܘܼܬܼܵܟ ܀
:ܡܩܲܕܿܫܝܼܢ ܠܹܗ ܛܵܒܹ̈ܐ ܒܢܘܼܗܪܵܐ
ܒܫܘܼܒܼܚܵܐ ܕܡܸܡܬܼܘܿܡ ܠܵܐ ܦܵܟܲܗ.
:ܕܲܒܼܚܹܝܠ ܪܘܼܚܵܐ ܡܸܬܼܚܲܝܠܝܼܢ
ܠܡܸܦܪܲܥ ܫܘܼܒܼܚܵܐ ܠܪܲܒܿܘܼܬܹܗ ܀
:ܥܲܠ ܟܠ ܘܲܒܼܟܼܠ ܡܸܬܼܦܲܪܣܵܐ
ܝܼܕܲܥܬܼܵܐ ܕܗܲܝܡܵܢܘܼܬܹܗ.
:ܘܛܵܒܹ̈ܐ ܘܒܼܝܼܫܹ̈ܐ ܙܲܗܝܵܐܝܼܬܼ
ܡ̇ܘܕܹܿܝܢ ܕܲܚܕܲܐ ܗ̄ܝܼ ܐܝܼܬܼܘܼܬܼܵܐ ܀
:ܬܲܡ̇ܢ ܒܵܛ̇ܠܝܼܢ ܦܘܼ̈ܠܵܓܹܐ
ܘܣܸܕܼܩܹ̈ܐ ܕܐܵܘܠܸܕܼܘ ܚܵܪ̈ܝܵܢܹܐ.
:ܘܚܲܕ ܐܲܠܵܗܵܐ ܡܸܬܼܗܲܝܡܲܢ
ܒܲܩܢܘܿܡܹ̈ܐ ܬܠܵܬܼܵܐ ܕܲܫܘܹܝܢ ܀
:ܝܵܠ̇ܦܝܼܢ ܚܲܝܠܵܐ ܕܐܝܼܬܼܘܼܬܼܵܐ
ܕܪܵܡ ܘܲܡܥܲܠܲܝ ܡ̣ܢ ܚܲܫܹ̈ܐ.
:ܘܚܵܙܹ̇ܝܢ ܒܐܲܦܹ̈ܐ ܓܲܠ̈ܝܵܬܼܵܐ
ܠܪܹܫܝܼܬܼܵܐ ܕܲܫܩ݂ܲܠ ܡܸܢܲܢ ܀
:ܠܹܗܘ̣ ܚܵܙܹ̇ܝܢ ܐܲܝܟ ܨܲܠܡܵܐ
ܒܲܚܙܵܬܼܵܐ ܕܪܼ̈ܓܼܫܹܐ ܕܲܠܒܲܪ.
:ܘܲܒܼܪܸܥܝܵܢܵܐ ܡܸܬܼܒܲܩܹܝܢ
:ܒܐܝܼܬܼܘܼܬܼܵܐ ܕܠܵܐ ܨܲܠܡܵܐ
ܒܲܚܙܵܬܼܵܐ ܕܪܼ̈ܓܼܫܹܐ ܕܲܠܒܲܪ.
:ܘܲܒܼܪܸܥܝܵܢܵܐ ܡܸܬܼܒܲܩܹܝܢ
ܒܐܝܼܬܼܘܼܬܼܵܐ ܕܠܵܐ ܡܸܬܼܚܲܙܝܵܐ ܀
:ܒܹܗܘ̣ ܡܩܲܪܒܼܝܼܢ ܬܵܘܕܲܝܼܬܼܵܐ
ܐܲܝܟ ܕܲܒܼܗܲܝܟܲܠ ܚܘܼܣܵܝܵܐ.
:ܟܲܕܼ ܣܵܓܼ̇ܕܿܝܼܢ ܒܲܬܼܪܲܥ ܦܲܓܼܪܹܗ
ܠܲܟܼܝܵܢܵܐ ܕܠܵܐ ܡܸܣܬܲܝܲܟ ܀
:ܠܹܗܘ̣ ܗܵܘܹ̇ܝܢ ܫܵܘܬܵܦܹ̈ܐ
ܒܝܵܪܵܬܿܘܼܬܼܵܐ ܕܪܲܒܿܘܼܬܼ ܫܘܼܒܼܚܵܐ.
:ܕܒܲܐ̄̈ܚܝܵܢܘܼܬܼܗܘܿܢ ܕܲܠܘܵܬܹܗ
ܡܸܬܼܝܲܩܝܼܪܝܼܢ ܒܲܫܒܼܝܼ̈ܚܵܬܹܗ ܀
:ܠܵܐ ܗ̄ܘ̣ܵܐ ܠܪܵܘܡ̇ܐ ܕܫܘܼܠܛܵܢܹܗ
ܡܸܬܼܥܲܠܹܝܢ ܒܲܐ̄ܚܝܵܢܘܼܬܹܗ.
:ܕܗܘ̤ ܥܲܡ ܐܝܼܬܼܝܵܐ ܡܸܬܼܝܲܩܲܪ
ܡ̣ܢ ܪ̈ܘܼܚܵܢܹܐ ܘܦܲܓܼܪ̈ܵܢܹܐ ܀
:ܒܢܲܝ̈ ܝܵܪܬܿܘܼܬܹܗ ܡܸܬܼܟܲܢܹܝܢ
ܒܲܫܡܵܐ ܕܠܵܐ ܡ̇ܝܘܿܬܼܘܼܬܼܵܐ.
:ܘܡ̣ܢ ܢܘܼܗܪܵܐ ܕܪܲܒܿܘܼܬܼ ܫܘܼܒܼܚܹܗ
ܠܵܒܼ̇ܫܝܼܢ ܫܘܼܒܼܚܵܐ ܦܲܓܼܪ̈ܲܝܗܘܿܢ ܀
:ܠܗܵܠܹܝܢ ܛܘܼܒܹ̈ܐ ܢܸܬܼܥܲܗܲܕܼ
ܘܢܲܫܘܼܛ ܪܸܓܲܬܼ ܝܘܼܬܼܪ̈ܵܢܹܐ.
:ܘܲܠܗܵܘ̇ ܢܘܼܗܪܵܐ ܢܸܬܼܪܲܓܼܪܲܓܼ
ܘܢܸܚܙ̣ܐ ܒܢܘܼܗܪܵܐ ܣܲܢ̈ܝܵܬܲܢ ܀
:ܢܸܗܘܸܐ ܠܲܢ ܐܲܝܟ ܡܲܚܙܝܼܬܼܵܐ
ܗܵܘ̇ ܝܵܘܡ̇ܐ ܘܢܸܬܼܒܲܩܸܐ ܒܹܗ.
:ܘܢܸܡܪܘܿܩ ܒܹܗ ܡܘܼܡܹ̈ܐ ܕܢܲܦܫܲܢ
ܩܕܼܵܡ ܒܘܼܚܵܪܵܢܵܐ ܕܟܹܐܢܘܼܬܼܵܐ ܀
:ܢܥܝܼܪ ܕܲܡܟܿܘܼܬܼܵܐ ܕܪܸ̈ܥܝܵܢܲܝܢ
ܒܥܝܼܪܘܼܬܼܵܐ ܕܪܸܚܡܲܬܼ ܩܘܼܫܬܵܐ.
:ܕܲܠܡܵܐ ܢܹܐܬܸܐ ܓܲܢܵܒܼܵܐ
ܘܲܢܚܲܠܸܨ ܥܘܼܬܼܪܵܐ ܕܢܲܦܫܲܢ ܀
:ܩܕܼܵܡ ܗܵܘ̇ ܝܵܘܡ̇ܐ ܢܛܲܝܸܒܼ ܠܲܢ
ܡܸܫܚܵܐ ܠܢܘܼܗܪܵܐ ܕܠܲܡܦܹܝܕܲܝ̈ܢ.
:ܕܠܵܐ ܢܹܐܣܪܘܼܢܵܢ ܚܘܼ̈ܬܼܚܵܬܹܐ
ܒܚܲܒܼܠܹ̈ܐ ܩܫܲܝܵ̈ܐ ܕܲܚܛܝܼܬܼܵܐ ܀
:ܘܢܸܬܼܥܵܘܲܟ ܡ̣ܢ ܡܲܪܕܿܝܼܬܼܵܐ
ܕܐܘܼܪܚܵܐ ܫܦܝܼܬܼܵܐ ܕܟܹܐܢܘܼܬܼܵܐ.
:ܕܩܲܛܝܼܢ ܬܲܪܥܵܐ ܕܡܲܠܟܿܘܼܬܼܵܐ
ܘܐܘܼܪܚܵܐ ܕܚܲܝܹ̈ܐ ܐܵܠܝܼܨܵܐ ܀
:ܒܙܲܗܝܘܼܬܼܵܐ ܕܢܲܦܫܹܐ ܢܸܩܢܹܐ
ܓܸܦܹ̈ܐ ܠܝܘܼܩܪܵܐ ܕܗܲܕܵܡܲܝ̈ܢ.
:ܕܲܟܼܣܸܐ ܝܵܘܡܵܐ ܕܡܹܐܬܼܝܼܬܼܵܐ
ܒܩܸܢܛܵܐ ܢܸܛܘܿܪ ܣܝܼ̈ܡܵܬܲܢ ܀
:ܕܲܠܡܵܐ ܢܹܐܬܹܐ ܡ̣ܢ ܫܸܠܝܵܐ
ܘܢܸܫܟܲܚ ܠܲܢ ܐܲܝܟ ܓܲܢܵܒܼܵܐ.
:ܢܛܲܟܸܿܣ ܗܵܪܟܵܐ ܗܲܠ̈ܟܼܵܬܲܢ
ܙܲܗܝܵܐܝܼܬܼ ܐܲܝܟ ܚܲܟܿܝܼܡܹ̈ܐ ܀
:ܘܒܝܼܕܲܥܬܼܵܐ ܕܪܘܚܵܐ ܢܸܩܢܹܐ
ܝܘܼܬܼܪ̈ܢܹܐ ܪ̈ܘܼܚܵܢܵܝܹܐ.
:ܕܩܲܫܝܵܐ ܗܵܘܬܼܵܐ ܕܒܲܡܨܲܥܬܼܵܐ
ܒܹܝܬܼ ܥܸܠܵܝܹ̈ܐ ܠܬܲܚܬܵܝܹ̈ܐ ܀
:ܒܲܠܘܝܼܬܼܵܐ ܢܸܚܙܘܿܩ ܕܚܘܼܒܵܐ
ܕܲܢܕܲܠܸܐ ܠܝܲܩܝܼܪܘܼܬܲܢ.
:ܒܐܹܘܩܝܼܢܵܐ ܕܗܲܝܡܵܢܘܼܬܼܵܐ
ܢܹܐܣܘܿܪ ܐܸܠܦܹ̈ܐ ܕܪܸܥܝܵܢܲܢ.
ܕܠܵܐ ܢܛܲܒܿܥܘܼܢܲܢ ܡܲܚܫܘܼܠܹ̈ܐ:
ܕܦܘܼܠܵܓܼܵܘ̈ܗܝ ܕܐܵܟܹ̇ܠܩܲܪܨܵܐ ܀
ܥܘܼܢܵܝܵܐ: ܫܘܼܒܼܚܵܐ ܠܚܲܝܠܵܟ ܦܵܪܘܿܩܲܢ: ܕܒܹܗ ܙܟܲܝܬܵܝܗܝ ܠܐܵܟܹ̇ܠܩܲܪܨܵܐ ܀